
PREFAŢĂ. 
In urma strălucitelor serbări de la 2, 3. 
şi 4 Iulie 1904, cari au însuflețit întregul 
neam! românesc, cu ocazia pomenirii de 
400 de ani a morții lui  Ştefan-cel- Mare, 
Ministerul Cultelor şi Instrucțiunii Publice 
“a crezut că e bine să perpetueze pe cati: 
„se poate amintirea. acestor frumoase zile. ` 
Pentru aceasta, a rugat pe d. N. Iorga, 
profesor la Universitatea din Bucureşti, să 
“facă descrierea acestor serbări în princi- 
palele centre, şi această descriere s'a și 
„publicat în volum separat. In volumul de 
“față, “Ministerul a reunit câteva acte şi 
unele din discursurile cari s'au pronunțat 
în acele ocaziuni. | 

Decisiunea No. 10.459 din 25 Februar 1904 a Mi- 
nisterului Instrucțiunii Publice si al Cultelor, prin 
care se dispune a se serba în toată ţara aniver- 
sarea de 400 de ani de la moartea lui Stefan- 
cel-Mare.. 


La 2 lulie 1904 se împlinesc. 400 de ani 
de la moartea lui Ștefan-cel-Mare. În ziua 
aceasta, memoria marelui domn va fi săr- 
bătorită de toate şcoalele din țară, cu toată 
pompă ‘cuvenită. ; 

În fiecare oraş; la ora 9 a se 
va oficia o panachidă în care se va face 
pomenirea lui Ştefan-Vodă, a căpitanilor şi 
ostașilor lui, căzuţi în lupte pentru apăra- 
rea şi întregirea pământului românesc. 

Toate şcolile din oraş, cu profesorii şi 
şcolarii lor şi cu. drapelele. lor, vor asista 
la această panachidă. În Bucureşti şi Iaşi, 
vor asista şi societățile de studenți consti- 
tuite în mod regulat. 

Pinachida se va oficia de preferință pe 
una din piețele sau în una din grădinele 
oraşului, cari- să presinte destul spațiu pen- 
tru ca să încapă toate şcolile. ; 

După terminarea panachidei, se vor ține 
cuvântări de către profesori, şcolari şi alte 
persóane, iar corurile o vor executa 
bucăți patriotice. 

Amănuntele ceremonii, cuvântările ce se 
vor ţine, şi bucăţile ce se vor executa, se 
vor fixa de către comitete formate pentru ` 
fie-care” oraș din directorii tutulor şcolilor 
primare, şi secundare din- oraş; în Bucu- 
reşti şi laşi, rectorii Universităților le va 
presida. Comitetele vor putea să-şi asocieze 
şi pe alte persoane din oraş -al căror con- 
„curs ar fi util pentru lucrarea lor. | 

Pentru anul acesta, prin excepţiune, îm- 
părțirea premiilor în oraşe se va face în 
ziua de 2 Tulie, în orele post meridiane, iar 
anul şcolar 1904—1905 va începe în ziua 
de 3 Septembre. 

Școlile rurale, cari se află la o depăr- 
tare nu mai mare de 4 kilometri de la un- 
oraş, vor lua parte la ceremonia serbată în 
acel oraş. ci 

Celelalte şcoli rurale, vor asista, în ziua 
de Duminică, 4 Iulie, 'la serviciul religios 
din biserica satului, în care se va face po- 
menirea marelui Ștefan, a căpitanilor ŞI a 
ostașilor săi. 

După terminarea serviciului divin, şco- 
larii cu învățătorii vor merge la eal 
unde unul din învățători va ține o cuvân- 
tare de ocazie. Corul şcoalei va executa 
bucăți patriotice. É 

Pe unde împrejurările vor permite, mai 
multe şcoli rurale vor putea organiza ser- 
barea în comun a ceremoniei. 

Participarea profesorilor, institutorilor, în- 
văţătonlor şi școlarilor la ceremonia aces- 
tor zile, este obligatorie. 

“Rugăciuni citite la pomenirea lui Stefan-cel-Mare 
şi a oștenilor lui, la.2 şi 4 Iulie 1904. 


Alcătuite de pr. Simeon Popescu, profesor la liceul Lazăr 
şi aprobate de Sf. Sinod. în ședința sa din 14 Maiu 1904. 


a) La Ectemie : 


Încă ne rugăm pentru odihna sufle- 
telor răposaților robilor lui Dumnezeu Şte- 
fan Voevod şi cei împreună luptători pen- 
tru biruinţa sfintei cruci și: pentru mă: 
rirea neamului nostru, şi ca să li se erte 
„lor toată greşala cea de voie şi cea fără 
de voie. 


b) Z La rugăciunea: Dumnezul duhurilor... 


Însuți Doamne sufletele răposaţilor noştri 
străbuni Ştefan Voevod şi oștenii lui, cari 
au luptat şi s'au Jertfit pentru apărarea legii 
Și a neamului românesc, le odihneşte î în loc 

„luminat, în loc de verdeață. 

c) La vosglas ; 


Că tu eşti învierea, viața şi odihna ră- ` 
posaţilor robilor tăi, a străbunilor noştri 
Ştefan Voevod şi războinicii săi, cari pieptu- 
rile lor le-au tăcut hotar şi zid de apărare 
pentru biserica ta, Christoase Dumnezeul 


nostru... 


d) Rugăciunea de deslegare (a doua): 


Stăpâne mult milosthive Doamne Isuse 
Christoase... robilor tăi străbunilor noştri 
Ștefan Voevod şi celor ce împreună cu 
dânsul au luptat pentru susținerea evan- 
ghehei tale și pentru apărarea neamului ro- 
mânesc, iartă-le orice aŭ greşit întru această 
viaţă, cu cuvântul, cu fapta sau cu gândul, 
deslegându-le și legătura, care este pusă 
„asupra lor... sufletele lor adică să se aşeze 
cu sfinţii... 


După care urmează imediat: 


lară şi iară, plecând genunchii noştri, 
„Domnului să ne rugăm. 

RUGĂCIUNI Si pi 


(lar îngrenuchind tot poporul, preotul citește din 
genuchi, cu voce înaltă sărbătorească, rugăciunea ce 
urmează) : 

Doamne Dumnezeul puterilor, cela ce cu 
negrăită înțelepciune ocârmueşti lumea şi 
în dreapta ta ţii soarta popoarelor; cela ce 
înalți şi smereşti popoarele, le risipeşti. şi 
iarăşi le înoeşti, după sfatul tău cel nepă- 
truns de mintea noastră, auzi-ne pe noi 
nevrednicii, cari cu genuchii plecați, cu 
inima înfrântă şi smerită cădem înaintea 
Măririi Tale şi îndrăsnim a-ți aduce ca. o 

tămâe bine-mirositoare jertfa inimilor noastre 
drept mulțămită pentru marile tale faceri 
de bine, ce ai revărsat asupra neamului 
românesc care pe tine te proslăveşte, și l-ai 
învrednicit veacuri întregi să fie apărarea 
creştinătăţii, i-ai trimis viteji fără pereche, 
cari să ducă sfânta ta cruce la isbândă, şi 
acum, prea bunule Impărate, noi, urmaşi 
al aleşilor tăi, străbunilor noştri viteji, cu 
lacrimi te rugăm: iartă-i pe ei de toate 
greşalele şi-i odihneşte în împărăţia ta; iar 
spre noi caută cu milă și cu nespusa ta 
părintească dragoste şi ne fă vrednici de 
străbunu noştri; insuflă în inimile noastre 

pa ai e EL oo ot i Pe Pi e ga da Zece Ei DR A ar S CET 


ale tuturor dragostea de lege, de neam şi 
de ţară; învredniceşte-ne și pre noi cum 
ai învrednicit pe străbunii noştri “ca, de'se 
va simți trebuință, să fim aleşi tăi întru 
apărarea bisericii tale celei sfinte şi a pa- 
triei noastre ; sădeşte şi întăreşte în inimile 
noastre râvna sfântă da ne jertfi şi noi 
“pentru moşie, neam şi lege; mai cu dina- 
dinsul te rugăm, Doamne al puterilor: in- 
suflă în inima tineretulu nostru focul cel 
sfânt al dragostei de neam și de lege îm- 
pteună cu duhul ascultării de poveţele ocâr- 
muitorilor, pe cari tu i-ai pus spre binele 
neamului nostru; întăreşte inima şi braţul 
oștenilor noștri, dându-le duhul vitejiei, pe 
care străbunilor noştri cu prisosință le-ai 
dat; luminează mintea celor pe cari i-ai 
Poda poväțuitori al oştirilor ș ŞI-I înarmeuză. 
cu vitejia, cu care ai înarmat pe alesul tău 
“luptător Ştefan Voevod, a cărui pildă fă 
să rămână vecinic povăţuitoare între noi, 
cari sântem râvnitori a înălța sfânta ta cruce 
i evanghelie şi a lupta pentru strălucirea 

„ Părinte al luminilor, încălzeşte inimile 
si luminează mintea căpeteniilor: noastre 
bisericesti. ca să povăţuiască biserica ta ro- 

RUGĂCIUNI 13. 
mână după buna-voinţa ta; Unsului tău, pe 
care, tu l-ai trimis nouă, Regelui nostru 
iubit, păstrează-i darurile cu cari l-ai îm- 
podobit şi-i lungește viața între noi spre 
binele şi fericirea neamului şi spre lauda 
şi preamărirea numelui tău. âmin. - 

POMELNICUL 
lui Ştefan-cel-Mare, al neamului şi al boierilor lui. 


Alcătuit de d. I. Tanoviceanu, prof. la Universitatea 
din Bucureşti. 


Stefan-Voevod ; 
Bogdan-Voevod, părinte ; 
Oltea mamă ; 

Ioachim, | 

loan, frați ; 

“Christea, | 

Sorea, | i 

Maria. | surori; 

Măruşca, | 
„„ Evdochia de la Chiev, | 
“Mana de la Mangop, l soţii; 
Maria fiica lui Radu-Vodă, | 
“Maria Rareş, n os J 
Alexandru, 

-Iliaș 

Petru, : ci 

Bogdan, [ati 
Bogdan-Vlad, | 

Petru-hareş, |] 

Olena, — 

Cneajna, -+ fiice. 

Mania Cneajna, | 
Boieri: 


Albu spătarul, 

Alexa, pârcălabul de Orhei, 
Andreica paharnicul, 

Arbure, pircălabul de Neamţ, 
Arbure Luca, portarul Sucevei, 
Bălco, pârcălabul de Cetatea-Albă, 
“Bărsa stolnicul, 

Bode vornicul, 

Boldur. Simion, vornicul, 

Bou Dragoş, vornicul, 

Boureanu lon, pârcălabul de Neamţ; 
Brăescul Iurie vistierul, 
Braevici Duma vornicul, 

Brudur Duma, pârcălabul de Hotin. 
Bucium Ion, pârcălabul: de. Chilia, 
Buhte, pârcălabul de Chilia. 
Calopod Petre stolnicul, 

Cânde Toma, 

Cernat Steful, 

Chiracole vistierul, 

Ciocârlie, 

Ciopei, pârcălabul de Neamţ, 
“Ciortorovschi Andreica, pârcălabul de 
Orhei, 

Clănău spătarul, 

Coste, pârcălabul de Soroca, 
Cozmiţa, 

Crasniş vornicul, 

Creţeanul Hodca, pârcălabul de Neamţ, 

Dajbog, pârcălabul de Neamţ, 

Damancuşevici Steţcu, 

Danoviei Coste paharnicul, 

Dima, pârcălabul de Neamţ, 

Dinga, 

 Dobrul logofătul, 

Dolha Jurjea, 

Dragoş, 

Dumşa postelnicul, 

- Dvornicovici Stanciul, pârcălabul Cetății- 
Albe, 

Eremia postelnicul, 

Fetion, 

Frunteş Ion stolnicul, 

Gangur Radu, pârcălabul de Orhei, 

Gherman, pârcălabul Cetati Albe, 

Goian vornicul, 

Gotcă Fete, pârcălabul de Roman, 

Grumaz Ion, staroste de Cernăuţi, 
Hrăman, pârcălabul Cetăţii-Albe, 
Hrană vornicul, 

Hrincovici Ivașco, 

Hudici lațco, 

Huru Ilie, 

lachimovici Petrică, 

Iliaş, pârcălabul de Suceava, 

Ion paharnicul, 

Isac vistierul, 

Isaia vornicul, 

luga Ignatie vistierul, 

Iuga postelnicul, 

Ivancu pitarul, 

Ivancu, pârcălabul de Orhei, 

Ivașcu, pârcălabul Chiliei, 

Julici Oană, 

Luca, pârcălabul Cetăţiu-Albe, 
Manoil, pârcălabul de Hotin, 
Mârzea, pârcălabul Cetăţii-Albe, 
Mătei stolnicul, 

Maxim, pârcălabul de Chilia, 
Mic-Crai vornicul, 

Micotă, pârcălabul de Neamţ, 
Micotici Grozea, pârcălabul de Orhei, 
Mihău spătarul, 

Movilă Cozma paharnicul, 
Modruz Iliaș, 
Muşat, pârcălabul de Hotin, 
Negrilă paharnicul, 
Negrilă, pârcălabul de Hotin, 
Neagu, pârcălabul de Chilia,- 
Oană, pârcălabul Cetăţii-Albe, 
Oanţă, pârcălabul de Roman, 
Olovenco, 
Orăş Costea, 
Oțel vornicul, 

„Oțel Mihail, 
Paşco postelnicul, 
Petru pârcălabul, 
Petrică comisul, 
Pisc Radul stolnicul, 
Pitic Lazu spătarul, 
Poniei Petru, pârcălabul Sucevei, 
Purece, pârcălabul de Hotin, 
Reaţeş, pârcălabul de Neamţ, 
Săcară lon, pârcălabul de Roman, 
Sacăş spătarul, 
Şandrovici Cozma, 
Şandru pârcălabul de Dorohoi, 
Șandru, pârcălabul de Roman, 
sarpe Cozma, postelnicul, 

Sin, pârcălabul de Hotin, 

Stanimir vistierul, : 

Ştefan, pârcălabul de Hotin, 
Stibor Hodca vornicul, . 

Tăutul Ion logofătul, 

Toader paharnicul, 

Toader, pârcălabul de Hotin, 
Toma logofătul, 

Toma stolnicul, 

Vălce, pârcălabul de Roman, 
Vascu, 

Vlaicu, pârcălabul de lot. 
Vlaiculovici Duma, staroste de Hotin, 
Vrânceanul spătarul, 

Zbiare, pârcălabul Cetății- SRo 
Zubco paharnicul. 

Discursul d-lui Victor Raţiu, student la Universi- 
tatea din Bucureşti, pronunțat la serbarea din 
Bucureşti, la 2 Iulie 1904. 


Sunt patru sute de ani, de când cu la- 
crimi de durere, boeri şi ţerani, bătrâni şi 
copii, norodul întreg, însoțea la locuinţa 
cea mai după urmă, pe acela care p 
de-o. jumătate de` veac, fără preget, sa 
luptat -cu Turcii, cu 'Tătarii, cu, Ungurii, 
cu. Leşii, Jertfindu-și viaţa pentru apărarea 
țărei sale. 

Plângeau cu toți, nu pe Ștefan, carele 
trecând din viață dobândise adevărata mân- 
tuire, — căci întăriţi în credinţa lui Christos 
“Şi nădăjduind în făgăduinţele sale, ei ştiau 
că Domnitorul lor, pentru cele ce făptuise 
avea să intre în locaşul drepţilor; dar se- 
plângeau pe ei, căci se vedeau lipsiţi de 
acela, a cărui minte ageră şi înțeleaptă îi 
condusese din biruiriţă în biruinţă, de acela 

ce făcuse pe duşmani, să tremure la auzul 
gloriosului său nume. Plângea poporul, 
căci se vedea lipsit de judecătorul drept, 
de Domnitorul înţelept, de acela care ştiuse 
să-i ocrotească, de acela care dusese faima 
terei romănești din Bosfor până la izvoa- 
rele o de la țărmurile Adniaticei 
până ?n văile Eufratului. 

Poporul, care simțise că pierzând pe 
Ștefan, pierdea un adevărat părinte, la în- 
dumnezeit, Va trecut în rândul sfinților, nă- 
dăjduind să-i apere şi în cer, faţă de Dum- 
nezeu, cum îi apărase pe pământ, faţă de 
oameni. 

Sânt patru sute de ani de când sa aco- 
perit, cu lespede de piatră, în sfânta mă- 
năstire a Putnei, mormântul aceluia ce 
umpluse lumea cu faima vitejulor sale. Dar 
lungul vremurilor n'a putut şterge din su- 
fletele Românilor, scumpa lui pomenire. şi 
astăzi, când Românii de pretutindeni, se 
unesc, întrun singur gând, ca să proslă- 
vească pe neasemănatul Domn, tinerimea 
universitară se simte mândră, că poate aduce 
prinosul ei de admirare Domnului drept, 

politicului îndemânatic, oşteanului viteaz 
care a fost Ștefan cel sfint şi mare. 

«Slava strămoşească pe sirămoşi cin- 
steşte» şi dacă lăudăm minunile de vitejie 
săvârşite de strămoşii noştri, n'o facem de 
cât spre a ne aminti, cât ne este de mare 
datoria ce avem de a lupta și noi, spre a 
ajunge demni de asemenea strămoşi. 

Aducem laudă celor morți spre a sluji 
de pildă înțeleaptă pentru îndreptarea ce- 
lor vii. 

Urmând faptele lui Ştefan, generațiile vii- 
toare vor trebui să lupte necontenit, pen- 
tru a nu se depărta de calea croită de dân- 
sul, căci după cum Ştefan nu a luat spre 
laudă strălucirea strămoşilor din care se 
trăgea, ci a căutat să cinstească el, prin 
faptele sale, neamul său; după cum s'a dat 
Ștefan ostenelelor fără preget, primejdiilor 
tără frică, odihnei fără desfrânare, voind să 
înalțe prin el mai presus neamul său, iar 
nu pe dânsul prin slava strămoșilor; tot ast- 
fel şi nouă sărbătorirea faptelor strămoşeşti, 
să ne redeştepte în minte gloria străbuni- 
lor, nu pentru a ne mândri cu ea, ci pen- 
tru a ne da seama, că de voim a fi soco- 

tiți cu ionita ca strănepoţi ai unor astfel 
de oameni, ne trebue: dor de muncă, 
sfântă iubire de patrie, curaj nestrămutat, 
cumpătare şi credință neștirbită. 

Acestea să le învăţăm amintindu-ne de 
faptele. lui Ștefan. 

«Ce minte, atât de bogată în gândiri, ce 
limbă atât de avută în cuvinte, ce meşte- 
şug: atât de iscusit, să poată descrie atâtea 
înfrângeri ale vrășmaşilor, atâtea sfărâmări 
de cetăți, atâtea zidiri de locașuri sfinte și 
atâta înţelepciune câtă a avut marele şi sfân- 
tul Ştefan. El`cu vitejia lui ne-a apărat, cu 
înțelepciunea lui ne-a cârmuit şi cu iubirea 
lui de neam şi ţară ne-a fericit». 

Cu ostaşi puţini, rău înarmați, luaţi de 
la coarnele plugului, — dar insuflețiți cu 
toții de gândul că luptă pentru apărarea 
vetrelor lor — a fost în stare nu numai să 
zdrobească pe vrăşmaşii ce veneau în po- 
triva țărei cu puteri neînchipuit de mari, 
dar încă se povesteşte că într'o luptă cu 
Tătaru, aceştia pe când fugiau goniți din 
urmă de armia lui Ștefan, aşa de mare le 
era frica de a nu fi ajunşi, încât socotind 
că de-ar fi mai uşori, caii i-ar duce mai 

repede, aruncau Jos merindele, armele şi 
chiar hainele după ei şi se asvârliau nebu- 
neşte în Nistru, voind să pue cât mai re- 
pede. între eï şi oastea lui Ştefan un stă- 
vilar. de valuri spumegătoare... 

-Chiar învins, Stefan ni se arată tot atât 
de mare. | 

Amăgit de aliații săi, părăsit de cea mai 
mare parte. din. oastea sa, el fu nevoit să 
dea lupta de la Războieni, ajutat. de un 
prea mic număr de ostaşi, aşa în cât în- 
vingerea suferită nu se datorește de cât 
numărului copleşitor al vrăşmașilor. 

Ştefan învins: întreaga țară cădea pradă 
Tureilor... 


«Dumnezeule! în tine speranţa lor a rămas, 
«Ridică-se până la ceruri al lor trist si jalnic glas 
«Şi trimite-le de-acolo un înger într'ajutor, 

«Căci se lupt pentru scăparea- şi-apirarea ţărei lor». 


Și cel stăpânitor-a toate, å ajutat pe Şte- 
fan să risipească pe dușmani; sfatul celui . 
prea înalt a venit la timp în mintea povă- 
ţuitorului oştirei şi l-a îndrumat spre izbândă. 

«Dar ce, trebuesc cuvinte? Insă-şi întâm- 
plările au dovedit-o! Pe voi, locuri roşite 

de sângele vrășmaşilor, vă chem. martori! 
Pe voi amurguri glorioase a zilelor de 
luptă ! Voi spuneţi mărimea sufletului său, 
voi ale lui biruinti, voi a lui vrednicie 
arătați !» 

Când ne amintim de luptele lui Ștefan, 
nu ştim.ce să admirăm mai mult: dibăcia 
cu care ştia el să aleagă locul luptei şi 
timpul când să o dea, sau eroizmul solda- 
ulor lui? Cumpănirea cu care Ştefan ştia 
să întrebuințeze forțele de cari dispunea, 
sau măestriea cu care se pricepea să gă- 
sească momentul priincios, când, intrând el 
însuşi în luptă îmbărbăta prin aceasta pe 
oste şi, făcându-i să ntețească atacul cu forțe 
reânprospătate. Și aşa vedem atăcând la 
Baia în timpul nopței pe dușmanii amețiți 
de somn și de băutură; la Rachova ata- 
când pe Turci în timpul unei pâcle dese 
şi după ce-i băgase — prin şireteme — în 
nişte locuri mlaştinoase ; atacând armata 
craiului Albert al Poloniei într'o pădure și 
răsturnând asupra-i copacii din codrii Cos- 
minului. 

Pretutindeni, se vede măestna cu care 
ştia să se folosească de cele mai mici în- 

prejurări, ca să înlesnească armatei sale 
biruinţa ; aşa că.nu trebue să ne mirăm, 
dacă, cu o armată atât de mică, a învins 
dè treizeci-şi-patru de ori pe vrăjmaşi, fiind 
invins abia de două ori în- cele treizeci-şi- 
şase de războae pe can le-a purtat. 

Dar dacă sânt minunate victoriile câşti- 
gate de el, apoi nu mai puţin minunate 
sânt şi actele sale politice. 

Cum să nu admirăm iscusinţa lui Ştefan, 
care înțelegînd că de-ar fi fost atacat de 
mai mulți duşmani deodată, ar fi fost zdro- 
bit, el a căutat în totdeauna ca atunci cînd 
se luptă cu unii, să-i aibă pe ceilalți de 
prieteni. 

Cum să nu admirăm pe Ştefan, care a 
ştiut atât de bine să se folosească de cer- 
turile interne din regatele vecine: 

Cum să nu admirăm, pe acela, care atât 
de mult şi-a iubit ţara, încât şi în cele din 
urmă clipe ale vieții, când era slăbit de 
boală, îmbătrânit de povara anilor şi gri- 
jilor, istovit de munca uriaşe ce săvârşise, 
nu şi-a luat gândul câtuşi de puţin de la 
soarta ţărei. Ştiind bine că de moare el, 
urmaşii săi nu vor mai fi în stare să ţie 

piept duşmanilor, le dă sfatul cel mai bun, 
acela -d'a se supune vrăjmaşului celui mai 
puternic și celui mai cinstit: Lurcilor. 

Dar “şi celelalte însuşiri trebuincioase 
Domnitorilor le-a avut. 

Nici când n'a fost Ştefan, na de 
laurii câştigaţi în războaie, ci în EA 
şi-a dat seama că duşmanii lui sânt mai. 
puternici decât el, şi că ar fi mai bine să 
fie în relațiuni pacinice cu el. 

Apoi Ştefan a ştiut să cîrmuiască bine 
şi trebile din 'păuntru ale ţărei, a căutat 
să înlesnească comerţul, şi cu tot lanţul 
neîntrerupt de războaie, a găsit timpul să 
clădească biserici, al căror număr se ridică, 
la patruzeci şi patru. 

Ştefan a fost şi drept i lee ȘI ce 
mărturie mai strălucită despre aceasta de 
cât faptul, că în tot timpul domniei lui nu 
sa pomenit răscoale contra stăpânire. 

Dar smerenia lui Ştefan, care după lupta 
de la Podul Înalt, în loc să se mândrească 
cu victoria câștigată, a postit patru zile, şi 
patru. nopți darândul, pentru a mulțumi 
astfel lui Dumnezeu care i-a dat biruinţa! 
Credinţa în Dumnezeu, nu la părăsit o 

singură clipă în tot timpul vieței, şi e 
drept, că o putere supra-omenească, Dum-- 
nezeiască trebue că a ajutat lui Ştefan, ca 
să poată aduce la îndeplinire izbânzi atât 
de strălucite. 

Viteaz căpitan, iscusit politic, dibaci căr- 
muitor, drept judecător, bun şi milostiv 
creştin: iată cine a fost Şteian-cel-Mare. 

Pe o temelie alcătuită de iubirea de 
neam, se ridică mândru spre “cer, un mo-- 
nument neperitor de isprăvi strălucite, mo-. 
nument pe care negura vremilor ce au 
trecut peste dânsul, n'a putut nici să-i în- 
tunece strălucirea, nici să-i micşoreze trăi- 
nicia. La acest monument ce se înnalță 
falnic, vine astăzi să se închine întreaga 
suflare românească. Şi mai trăind cu min- 
tea, pentru o clipă, prin vremile apuse, 
vine să-şi oțelească inimile la focul erois- 
mului şi iubirei de ţară, a timpurilor când 
Românii, neajutaţi de nimeni, susțineau răz- 
boaie uriașe, cu aceia cari înmărmuriseră 
Europa, prin vitejia lor. 

Fie, ca aducerea aminte a acestor glo- 
rioase timpuri, să slujească de îndemn tu- 
tulor Românilor, ca încurajați şi conştienţi 

de datoria lor, să păşească mândri pe ca- 
lea croită de strămoşi. 

lar tu, umbră sfântă, a unuia din cei 
mai de frunte Domni ai Romăniei, din. 
ceruri de unde eşti, inspiră-ne încă cu 
mintea-ți ageră şi înțeleaptă şi îndreaptă- 
ne spre bine şi adevăr. 

Umbră măreaţă : 

În cer apune soarele 
«Stingând razele lui 


«Dar într'a noaste suflete 
«Tu ?n veci n'ai să apui. 

Discursul d-lui I. Bogdan, 


profesor la Universitatea din Bucureşti. 


Pronunțat la serbarea din București, la 2 Iulie 1904. 


Nu se împlinise nici-un pătrar de secol, 
de când Alexandru-cel-Bun, blândul și în- 
țeleptul părinte al Moldovei, desăvârşise 
opera întemeietorului ei, lărgind granițele 
terii pănă la: «Marea cea mare» prin cu- 
cerirea Chiliei şi Cetăţii-Albe şi asigurând, 
printr'o lungă şi pașnică Domnie, înflorirea 
tuturor acelor aşezăminte, înlăuntrul cărora 
sa desfășurat apoi timp de cinei secole 
viaţa Statului moldovenesc; — nu se îm- 
plinise nici un pătrar de secol de la moartea 
“acestui Domn, şi, în momentul când Ștefan- 
cel-Mare urca treptele tronului, pe care bu- 
nicul său Alexandru îl ilustrase prin fap- 
tele păcii, iar tatăl său Bogdan printr'o 
memorabilă faptă răsboimcă, — la 1457, 
țara pe care el avea s'o stăpânească aproape 

O jumătate de veac, se afla într'o adâncă 
decădere politică. 5 

Învierşunate lupte lăuntrice stropiseră de 
multe ori pământul ei cu sângele Casei dom- 
nitoare; cei doi vecini de la Apus şi Răsărit 
hotărau soarta Domniilor şi a ţerii, şi nu 
lipsise mult ca aceasta să fie împărțită între 
dânşii; un al treilea vecin, mai puternic şi 
mai primejdios decât ei se ridicase la Miazăzi, 
Şi, cu un an înnaintea venirii. lui Ştefan, 
izbutise să îngenuche ţara strămoşilor lui, 
pe care o cârmuia atunci un nevrednic omo- 
râtor de. frate, unchiul său Petru Aron. 
Acesta fusese primul Domn al Moldovei 
care a plătit tribut Turcilor, la 1456. 

Cu trei ani mai înnainte, Mohammed al 
II-lea pusese capăt Imperiului creştin de 
Răsărit; popoarele de la Sudul Dunării își 
plecaseră spinarea supt jugul Semilunei ; 
țara soră a Moldovei, vechiul leagăn şi 
sâmbure al poporului românesc, îşi pierduse 
neatârnarea, şi Turcul se pregătia s'o pre- 
facă într'o provincie a lui. 

Ungaria, singura ţară creştină care până 
atunci luptase. cu bărbăție contra puhoiului 
turcesc, alăturea de Români şi de creştinii 

ortodoxi din Peninsula Balcanică, pierduse 
pe cel mai mare erou al său, un erou de 
viţă română, pe lancu Huniadi, care răz- 


` bunase înfrângerea de la Varna prin stră- 


lucita despresurare a Belgradului sârbesc. 

Dar, când apunea steaua acestui mare 
Român, și cu ea a Ungariei întregi, răsăria 
într'o ţară mică steaua unui alt Român, care, 
ca şi Huniadi, şi-a închinat viaţa întreagă 
în slujba creştinătăţii şi a neamului său: 
era tânărul, dar viteazul și neîntrecutul Şte- 
fan, pe care urmaşii cu drept cuvânt l-au 
numit cel Mare şi Sfânt. 

Mare s'a arătat Ştefan din întâi ani ai 
domniei sale, mare prin sufletul său gene- 
ros şi iertător, prin care a ştiut să adune 
în jurul său pe vitejii boieri ai Moldovei, 
cari până la dânsul luptaseră, orbiţi de pa- 
timile partidelor, nu pentru ţară, ci pentru 
stăpînii lor; mare prin gândul său cuprinză- 
tor de planuri îndepărtate, pe care voinţa sa 
de oţel şi nestrămutata sa credinţă înizbânda 
lor, l-au făcut să le îndeplinească, spre ne- 
peritoarea glorie a numelui său şi spre fe- 
ricirea neamului din care a ieşit. 

În scurtă. vreme ela dat Moldovei hota- 


II. Pomenirea lui Stefan-cel-Mare 3 

rele ce le pierduse, recucerind cetățile de 
la margine, Hotinul şi Chilia (1463, 1466), 
în care şi-a aşezat pârcălab săi, acei har- 
nici pârcălabi, cu. ajutorul cărora a apărat 
el cetățile și ogoarele ţeri timp de patru- 
zeci ŞI şepte anı şi a căror putere se stinge 
îndată după dânsul. 

Întocmindu-şi oştirea şi organisând apă- 
rarea ţării, cum nu fusese niciodată mai 
înnainte, el a putut răspinge, zece ani de 
la suirea sa în Scaun, îndrăzneaţa invazie 
a lui Matei Corvin, rege venit la răsărit 
de Carpaţi încărcat de glona câştigată în 
apusul lor, şi întors, în urma luptei de la 
Baia (1467), cu răni moldoveneşti în spate. 
Opt ani după aceia (1475) a zdrobit el, la 
Podul-Înnalt de lângă Vasluiu, cotropitoa- 
rea armată a lu Mohammed al II-lea, care 
venise să-l pedepsească pentru amestecul lui 
în trebile “Țării-homâneşti și să-l încovoaie 
şi pe dânsul, precum încovoiase pe frații 
săi de dincoace de Milcov. Atât de neaş- 
teptată şi atât de strălucită a fost izbânda 
lui Ştefan de la Podul-Innalt, încât Papa 
de la Roma vedea acum într'ânsul un nou 
atlet al lui Hristos, menit să mântuie altarul 

Sfântului Petru de ruşinea cu care îl ame- 
nința Mohammed; iar unul din spiritele 
cele mai alese ale timpului, un mare di- 
plomat şi adânc cunoscător al secretelor 
politice, şi în acelaşi timp un mare şi mân- 
dru patriot polon, cel mai de seamă istoric 
al Orientului în secolul al XV-lea, Dlugosz, 
nu sa putut stăpâni, la povestirea neasă- 
mănatei izbânzi câştigate de un adversar 
pe pământul, în codrii căruia strămoşi şi 
protectori de-ai lui îşi lăsaseră oasele cu 
rușine, — nu sa putut stăpâni să nu scrie 
memorabilele cuvinte, care pentru totdea- 
una vor fi cel mai măgulitor omagiu adus 
Domnului nostru: «O, bărbat minunat, cu 
nimic mai pre jos de ducii eroici, pe cari 
atât de mult îi admirăm! Tu, care in veacul 
nostru, cel d'intăiu printre principii lumii, 
ai repurtat o învingere atât de strălucită 
asupra Turcului! După judecata mea, ai fi 
vrednic să ţi se încredințeze, prin sfatul, 
înțelegerea şi hotărârea tuturor creştinilor, 
stăpânirea şi conducerea lumii întregi şi 
maj ales funcțiunea de comandant împo- 
triva Turcilor, pe când ceilalți regi şi prin- 

cipi catolici se pierd în trândăvie şi plăceri, 
ori în războaie civile». 

Răsunetul luptei de la Podul-Înalt a fost 
aşa de puternic în Europa, încât numele 
lui Ștefan. «era în gura tuturor şi toți în- 
trun gând îl prea-măriau», cum zicea con- 
timporanul, său Papa Sixt al IV-lea. Lumea 
simțise însemnătatea acelei bătălii pentru 
Europa creştină: un mare şi până atunci 
neînvins împărat fusese înfrânt de un mic 
şi necunoscut principe, vrednic să cârmu- 
iască o țară mai mare. Cei 40.000 de Mol- 
doveni au oprit atunci în loc înnaintarea 
oştilor de trei ori mai mari ale lui Moham- 
med şi au împiedecat pentru totdeauna 
transtormarea țerilor române în provincii 
turceşti. Cu aceasta ei au împiedicat însă 
înnaintarea Osmanilor în miezul Europei şi 
aceasta constituie marea importanță a lui 
Ștefan în istoria universală. 

Mohammed. a răzbunat în anul următor 
pierderea de la Podul-Innalt prin înfrângerea 
adusă lui Ștefan la Războeni, întâia şi cea 
mai dureroasă din cele două, pe care le-a 
suferit eroul nostru în tot cursul Domniei 
sale, ilustrată, cum însuşi spunea pe patul 

de moarte, prin trei-zeci şi patru de biru- 
inţe. Boierimea Moldovei a fost aproape 
întreagă secerată în această luptă ; ţara. 
însă n’a: fost pierdută, căci au scăpat-o 
țeranii, acei din cari ieşise şi din cari se 
premenia boierimea, acei ce iubiau pe 
Ștefan ca pe un părinte, ca pe un drept 
și bun oblăduitor al lor. Deşi învins la 
Războieni, un contimporan putea să scrie, 
câte-va săptămâni după luptă, că «Ştefan, 
ieşit din munţi, se plimbă fără frică călare 
prin toată ţara sa», iar Turcii se grăbesc 
a o părăsi, fără să fi cuprins măcar o sin- 
gură cetate şi fâră să fi cășunat altă pa- 
gubă decât prada luată cu dânşii. 

Nu era dat acestor aprigi cuceritori ai 
Răsăritului să supuie Moldova cu armele;— 
ea li sa închinat de bună voie, căutând 
să-şi asigure astfel existenţa și de fapt nea- 
târnarea împotriva creștinilor, cari o amenin- 
tau mai mult decât păgânii: împotriva Po- 
lonilor și Ungurilor. Acest suprem act de 
înţelepciune politică l-a săvârşit tot Ştefan- 
cel-Mare: ceia ce nu putuse îndeplini cu 
brațul său de războinic, el a îndeplinit cu 
mintea înțeleaptă de bătrân, când în urma 

expenienţii făcute cu nepăsarea şi perfidia 
polonă şi în urma anarhiei prevestitoare de 
cădere a Ungariei după moartea lui Matei 
Corvin, — el s'a supus la plata birului tur- 
cesc, şi apoi aproape de moarte, când nu 
mai avea să se teamă nici de Unguri, cari 
deveniseră mai puţin periculoși, nici de Po- 
loni, pe cari-i bătuse cumplit în Codru Coz- 
minului (1497), cu cari încheiase pace (1499) 
şi cărora apoi li luase Pocuția (1502), — 
a sfătuit pe fiul său Bogdan şi pe viitorii 
sfetnici -ai acestuia să-și asigure pacea şi 
liniştea din lăuntru supt aripele ocrotitoare 
ale puternicului Turc. El a lăsat fiului său 
o ţară mărită la Miazănoapte, după ce fa- 
talitatea îl silise să sufere ştirbirea ei de la 
Miazăzi, prin pierderea celor două porturi 
de la Marea-Neagră (1484). 

Încunjurat de aureola strălucitoare a glo- 
riei războinice şi de aureola blândă a în- 
țelepciunei politice, şi-a încheiat Ștefan-cel- 
Mare, la 1504, cariera sa politică și mili- 
tară, după ce patruzeci şi şepte de ani 
tnuse piept duşmanilor de afară, totdea- 
una neclintit la locul său, după ce dăduse 
terii o armată oţelită, după ce ridicase 

cultura şi arta ei la o înnălțime, pe care 
ma mai ajuns-o niciodată după aceia, pănă 
în vremurile noastre. 

Astfel Ștefan a fost mare prin faptele 
războiului, dar a fost şi mai mare prin fap- 
tele păcii: el şi-a apărat ţara cu vitejie şi 
a ocârmuit-o cu dreptate şi înțelepciune; 
el a dat Moldovenilor încredere în puterea 
lor şi li-a hrănit credinţa în Dumnezeu, în 
cinstea căruia a ridicat el singur mai multe 
lăcașuri decât ridicaseră toți înnaintaşii lui 
la un loc. Prin acestea el ni-a dat putinţa 
să cunoaştem faptele lui, căci ele au fost 
scrise la Putna, mănăstire zidită de dânsul 
şi în care rămăşiţele lui pământeşti se odih- 
nesc de patru sute de ani. 

Pentru faptele lui, poporul ce nu s'a în- 
străinat niciodată de pământul său, — pă- 
mânt stropit cu sudoarea feţei şi cu săngele 
vinelor sale, —i-a păstrat o pioasă pome- 
nire. În amintirea poporului, Ştefan-cel- 
Mare trăieşte îmbrăcat în haina legendară 
a viteazului care se luptă cu puterile ome- 
nești şi ale naturei, şin haina legendară a 
Sfântului, care prin curăţenia sufletului său 
şi prin puterea credinţii sale a făcut: să se 

pogioare peste ai săi binecuvintarea dum- 
nezeiască. 

Trăieşte, în unele locuri, credinţa, veche 
în popor, că Ștefan-cel-Mare n'a murit, că 
el doarme numai supt marmora de la 
Putna, şi că odată sabia lui va străpunge 
piatra ce-l acopere, iar el va ieşi din mor- 
mînt, va încăleca pe cal, va strânge pe 
voinici în jurul lui și va mântui încă odată 
neamul său. 

Trupul lui Ştefan nu va învia; el va sta 
în veci acolo unde e înmormântat şi unde 
astăzi se ridică la ceruri mii de rugăciuni 
pentru odihna sufletului ce odinioară l-a 
împodobit. A înviat însă spiritul lui, când, 
după 374 de ani de la moartea sa, urmaşii 
celor căzuți la Războieni au răzbunat pe 
câmpiile Bulgariei, supt focul nimicitor al 
duşmanilor seculari, sângele vărsat pe vre- 
mea lui, şi au arătat lumii că, de și ador- 
mită de mult, vitejia românească a putut 
să reînvie şi să redea poporului încrederea, 
pe care o pierduse, în puterea sa de viaţă. 

Astăzi, duhul lui Ștefan cel -Mare şi 
Sfânt pluteşte asupra noastră a tuturor: el 
ni înnalță inimele şi ni întărește nădejdea 

în viitor. Poporul care a dat naştere lui 
Ștefan a putut să treacă prin vremuri grele 
de amorțire, dar nu poate să moară. Acest 
popor e vrednic să aibă alți Ştefani, cari, 
desăvârşind opera celui ď’'intăiŭ, să ducă 
neamul nostru mereu înnainte spre înde- 
plinirea misiunii lui istorice. 
«Aşa să ne ajute Dumnezeŭ !» 

“Discursul d-lui Spiru C. Haret, Ministrul Instruc- 
țiunii Publice şi al Cultelor, pronunțat la ser- 
barea din Bucureşti, la 2 Iulie 1904. 


S'au împlinit 400 de ani astăzi, aproape 
chiar în ceasul acesta, de când sa stins, 
în toată strălucirea gloriei sale, cel mai 
mare dintre oamenii mari cari au ilustrat 
trecutul neamului romănesc. ȘI, dacă ar fi 
să se măsoare mărimea omului, nu după 
întinderea ţării sale, ci după puterea de 
concepție, după energia şi priceperea în 
execuție, după pătrunderea genială a tal- 
nelor viitorului, ar trebui ca neîntrecutul 
nostru Domn să se numere, nu numai ca 
cel mai mare Român, dar şi ca unul din 
cele mai puternice genii ce a produs vreo- 
dată neamul omenesc. 

Grele erau pentru Români vremile când 
fiul lui Bogdan-Vodă își puse coroana pe 
cap. Țara era mică, slabă, cu poporațe 
rară şi săracă; hotarele ei din toate părțile 

erau ate de vecini puternici, ale 
căror pofte nu erau niciodată săturate, a 
căror invidie nu era niciodată adormită, 
pe a căror vorbă nu se putea pune nicio- 
dată temeiu. Despre Răsărit, hotarul ţării 
era bătut de ultimele, dar furioasele valuri 
ale potopului de barbari, care, timp de o 
mie două sute de ani, trecuse dintr acolo 
peste noi asupra Europei. Din Miazăzi nă- 
pădise noianul otoman, care cu patru ani 
mai înnainte aruncase la pământ cele din 
urmă rămăşiţe ale vechii Împărăţii Romane. 
La Apus şi la Miazănoapte, aveam vecini 
-ale căror gânduri umblau după câștiguri 
uşoare, dar nu puteau înțelege primejdia 
comună a creștinătății. Înlăuntru, ţările ro- 
mâne erau sfâșiate de lupte care făceau să 
se schimbe Domni la câte trei-patru ani, 
mai totdeauna cu ajutor străin. Oştile un- 
gureşti, polone şi turceşti îşi făceau într una 
drum, ca să aducă un Domn nou sau ca 
“să gonească pe cel de mai înnainte, pră- 
„ dând şi sărăcind ţara la fiecare invasie nouă. 

In astfel de vremi, a luat coroana fiul 
viteazului Bogdan-Vodă. Câteva zile i-au 
fost de ajuns ca să pună pe fugă pe ne- 

mernicul ucigaş al tatălui său; dar o jumă- 
tate de secol nu lau mai Ta clinti din 
loc vijelile pornite în contra-i fără încetare. 
O jumătate de secol, Ştefan-Vodă îşi în- 
vârteşte sabia contra vrăjmaşilor, cari curg 
asupra lui din toate părțile; şi pe toți îi 
răzbeşte. Trufa sau lăudăroşia unora, pu- 
terea neînvinsă a altora, reaua credință a 
tuturor, sau zdrobit pe rând de pieptul 
de aramă al Domnului moldovean. 

Grele, dar frumoase vremi au fost ace- 
lea! Frumos era spectacolul unui petec de 
pământ şi al unui pumn -de oameni, cari, 
neînfricoşați, ţineau piept unei lumi întregi, 
pentru apărarea moşiei lor. Frumos era să 
se vază țărănimea ridicându-se ca un sin- 
gur om la glasul Domnului său, şi, înnar- 
mată numai cu coase şi topoare, risipind 
ca pulberea în vânt mulțimea fără număr 
a vrăjmaşilor! Mare şi înnălțător era a se 
vedea causa creştinătăţii, pe care cei mari 
şi puternici nu ştiau să o apere, sprijinită 
cu atâta foc şi noroc de neînfrânta sabie 
românească ! Dar, mai pre sus de toate, ne- 
întrecut este eroul, arhanghelul răzbunător, 
care neadormit alerga de la un hotar la 

altul, zdrobind și spulberând pe toţi cei 
cari 1 se puneau în cale! 

Abia de un an se scoborâse în mormânt 
un alt mare Român, loan Corvin, care, ŞI 
el, singur în vremea lui, înţelesese primej- 
dia otomană şi singur îşi pusese pieptul ca 
să o stăvilească. După dânsul nimeni nu 
știu să țină sus steagul pe care-l purtase 
el. Puterile cele mari creştine îşi risipiră 
vremea şi forțele în rivalități josnice și în 
lupte sterpe. Dacă ţara Moldovei nu ar fi 
dat lumii, pe Ștefan-Vodă, nu ar fi fost 
poate în vremea aceia nimeni care să-şi 
dea seama că istoria lumii se afla la un 
moment când avea să se aleagă dacă ome- 
nirea își va urma drumul înnainte; sau va 
avea să dea din nou înnapoi cu o mie 
de ani. Ștefan-Vodă a înţeles aceasta, şi 
de aceia îl vedem, timp de patruzeci şi 
șepte de ani, neavând odihnă, căutând să 
deştepte interesul creştinătăţii, să înjghe- 
beze alianţe, alergând până prin Italia şi 
Germania, pentru a întoarce cu fața spre 
Răsărit frontul de apărare al Europei. 
Muncă pierdută! Pe când Ştefan numai 
cu țăranii lui opria și împingea înnapoi 

valul năvălitor, vecinii lui îşi băteau capul 
cum să-l îngenuche,. ei, pigmei ridiculi pe 
dânsul, uriaş. 

Dar dreptatea cea de sus a dat fiecă- 
ruia după faptele sale. Ștefan însuși a pus 
la jug pe aceia cari năzuiau să pună jugul 
pe gâtul Moldovei; şi, nu după mulți ani, 
jugul otoman, mult mai greu decât cel de 
la Dumbrava Roşie, fu pedeapsa celor cari 
îl lăsaseră fără ajutor, atunci când el îşi 
punea pieptul pentru creştinătate. 

Sânt patru sute de ani de atunci, și pare 
că a fost ieri. Au trecut peste noi nevoi 
mari, în mijlocul cărora neamul nostru a 
fost în pericol de a se pierde. Cu toate 
acestea, amintirea marelui Domn a rămas 
vie în sufletul Românilor, și neştearsă va 
rămânea ea pentru totdeauna. Din Vrancea 
până ’n Hotin şi din Suceava până la Chi- 
lia, se povestesc: încă împrejurul vetrei iz- 
bânzile lui Ştefan cel Mare şi Sfânt, şi, în 
credinţa sa naivă, poporul şi astăzi nădăj- 
duieşte în ajutorul lui, ori de câte ori se 
găseşte în nevoi grele. 

Și grele au mai fost vremile prin cari a 
trecut el, de când a închis ochii Ștefan- 


www.dacoromanica.ro 


48 POMENIREA LUI ŞTEFAN-CEL-MARE 


Vodă! Nu i-a fost cruțată nici-una din su- 
ferințile, care pot să lovească un popor: 
umilinţe, invasii, îngustare de hotare, — de 
toate au trecut peste noi. 

Aniversarea pe care o serbează azi Ro- 
mânimea întreagă, ar fi trebuit să fie ser- 
bată încă de trei ori înnaintea noastră. Dar 
_cum era să se serbeze? La o sută de ani 
după săvârşirea eroului, tronul lui era ocu- 
pat de un nevrednic, care-l închinase ur- 
mașilor robilor de la Dumbrava Roşie, şi 
care cu dânşii împreună zădărnicise vastele 
proiecte ale unui alt mare Voevod, Mihai 
Viteazul. După altă sută de ani, ţara ajun- 
sese în pragul perioadei celei mai triste a 
istoriei sale, când coroana lui Ştefan şi Mi- 
hai avea să se prefacă în gugiuman pen- 
tru capetele rase la ceafă ale -veneticilor 
din Fanar. La a treia sută de ani, aceşti 
venetici aduseseră neamul romănesc la cea ` 
mai din urmă treaptă a căderii şi a umilin- 
ţii, îl ruinaseră, îl îngenuchiaseră, şi amîn- 
două ţerile erau în punctul de a fi ocupate 
pentru şase ani de oști străine. 

In aşa împrejurări, cine se mai putea 
gândi să sărbătorească amintirea Voevodu- 

lui, a cărui spadă fusese groaza duşmanilor? 
Pentru țară ar fi fost îndoită durerea pre- 
sentului, la amintirea gloriei trecutului; iar 
pe gloatele de străini ce căzuseră asupra 
ei, imaginea eroului de la Baia, de la Ra- 
cova și de la Cozmin i-ar fi îngrozit. 

Ni-a fost dat nouă, cei de azi, să putem 
serba așa cum se cuvine, gloria lui Ştefan- 
Vodă. Astăzi, în 1904, când ne uităm în- 
napoi şi vedem pe unde am trecut din ziuâ 
când a închis ochii marele Domn, ni se pare 
că de pe un munte înnalt ne-am prăvălt 
în fundul unei prăpăstii, de unde, numai 
cu osteneli şi cu pericole nenumărate, abia 
am ajuns să ne ridicăm pănă în vârful mun- 
telui din faţă. 

Pentru întăia oară, de patru sute de ani, 
poporul romănesc se regăseşte unit şi tare 
în lăuntru, respectat în afară. Unirea ţeri- 
lor surori, Ștefan-cel-Mare se silise să o 
facă, și a luptat pentru dânsa o viață în- 
“treagă, vărsând şiroaie de sânge. 

Cu o sută de ani mai târziu, Mihai Vi- 
teazul a şi reuşit un moment să o realiseze, 
tot pe câmpul de bătălie, Căci pe atunci 
ideia unirii fraţilor era așa de departe şi 

aşa de neînţeleasă de mintea gloatei, încât 
numai cu sabia se puteau gândi să o rea- 
liseze unii ca Ștefan sau Mihai, a căror age- 
rime depăşia priceperea şi prevederea con- 
timporanilur. Dar suferințele comune apro- 
pie şi înfrăţesc pe oameni mai mult decât 
orice. Cei patru sute de ani de umilinţe şi 
necazuri ce au trecut peste noi, au făcut 
mai mult pentru causa unirii decât victo- 
fiile de la Cetatea Dimboviţei şi de la Râm- 
nicul-Sărat ; şi de aceia, îndată ce împre- 
jurările ni-aŭ lăsat un moment de răsuflu, 
ideia unirii a izbucnit de odată de la un 
capăt pănă la cellalt al ambelor teri, și s'a 
impus, nu numai înnăuntru, dar şi Europei 
întregi. 

Sânt abia 45 de ani de atunci; mulţi din 
noi am trăit anii aceştia, și am luat chiar 
parte la desfăşurarea evenimentelor. Am 
văzut cu ochii noştri cum din două neîn- 
semnate provincii s'a făcut un stat modern; 
am asistat la naşterea şi creşterea lui, la 
botezul lui de sânge; l-am văzut crescând 
în putere şi înțelepciune, ca un tânăr atlet, 
și întinzând braț de ajutor și altora în ne- 
voi; am luat şi noi parte, cu inima, cu 


www.dacoromanica.ro 


DISCURSUL D-LUI SPIRU HARET 5l 


sufletul sau cu sîngele nostru, la răsplăti- 
rea, cu vârf şi îndesat, a secolelor de ru- 
şine trecute ; şi am lucrat şi noi, mari și 
MICI, la desăvârşirea visului pe care nu i-a 
fost dat Marelui Ștefan să-l vază împlinit. 

Poate dar marele şi sfântul Domn să reiea 
în pace somnul său cel veşnic. Dacă sute 
de ani a tresărit în mormânt, atunci când 
neamul său se părea în primejdie de peire, 
astăzi poate să. doarmă liniştit; căci Ro- 
minii, uniți în gânduri şi în simțiri, viteji 
ca'n vremile lui, înţelepţi şi hotărâți, vor şti 
“să-și apere moşia cum a apărat-o şi el. 

Fie ca această zi mare, când inimile tu- 
turor Românilor bat împreună, însuflețite la 
amintirea lui Ștefan cel Mare şi Sfânt, să 
fie legătura care să ne unească pe toți în 
același gând de iubire de ţară şi de sacri- 
ficiu pentru gloria și tăria ei! Acesta va fi 
adevăratul și cel mai scump prinos pentru 
eroul de la Putna.» 

Discursul d-lui P. Răşeanu, profesor la Universi- 
tatea din Iaşi, pronunţat la serbarea din Iaşi; 
la 2 Iulie 1904. 


Înalt Prea Sfințile, Domnilor, 


«Ingropatau pe Ştefan-Vodă în mănăs- 
«tirea Putna, cu multă jale şi plângere. tu- 
«turor locuitorilor țărei, cât plângea toți ca 
«după un părinte a lor: că cunoştea toți 
«că sau scăpat de mult bine şi apărare. 
«Că după moartea lui îi zicea sfântul Şte.: 
«fan-Vodă, nu pentru suflet că este în mâna 
«lui Dumnezeu, că el încă au fost om cu 
«păcate; ci pentru lucrurile sale vitejeşti, 
«carele nimeni din Domni, nici mai înainte, 
«nici după aceia, nu lau ajuns.» 

Cu aceste cuvinte slăveşte Vornicul Gri- 
gorie Urechiă pe Marele Voievod, o sută 
cinci-zeci de ani după moartea lui; şi po- 
porul, până în ziua de astăzi, păstrează cu pie- 
tate amintirea marelui bărbat, adevăratul 
întemeietor al statului moldovenesc şi or- 

ganisatorul lui, apărătorul ţărei și al credinței 
strămoşeşti, cel care a aşezat puterea Mol- 
dovei pe temelii pe care veacuri de urgie 
nu le-au putut în totul surpa. 

Ștefan Cel Mare, Cel Bun, Cel S/ânt, 
“cântat de popor, a rămas pentru de a pu- 
rurea idealul neamului românesc și, în vremi 
grele ca şi în timpuri mai senine, El a fost 
steaua spre care sau îndreptat ochii Ro- 
mânului doritor de o soartă mai bună; Ela 
fost mângâierea lui în necazuri; și numele 
lui a fost un întreg program pentru viitor. 

Când, înainte de 1848, tineri Munteni şi 
Moldoveni, aŭ început a simți că a sosit 
momentul ca Principatele să scuture Pro- 
tectoratul rusesc şi ca poporul românesc 
să-și croiască o altă soartă în lume, numele 
lui Ştefan-cel-Mare a slujit ca simbol de 
înfrățire; şi toastul lui C. Negri în ziua de 
Sf. Ştefan, în Paris, a pus temela ace- 
lei frăţii nedespărţite, acelei împreună lu- 
crări rodnice între tineretul Moldovean şi 
Muntean, acelui entusiasm patriotic, care a 
adus Revoluțiunea din 1848, care a făcut 
Umrea şi care a contribuit atât de puter- 
nic la Renaşterea noastră naţională. 

Când, peste trei-zeci de ani, în Viena, 
tinerii din toate ţările locuite de Români 
se încredințează că trebue ca Români de 
pretutindenea să lucreze în o singură direc- 
iune, în sensul redeşteptării conştinţei na- 
tionale adormită pe alocurea, numele lui 
Ștefan-cel-Mare vine în mintea tutulor, şi 
serbătoarea de la Putna din 1871, este cea 
întâi serbătoare a întregului neam româ- 
nesc. Aici la mormântul marelui erou al 
tutulor Românilor, se leagă jurământul de 
credință care uneşte într'un singur mănun- 
chiu pe toți Românii, fără deosebire de ho- 
tarele pe care timpurile vitrege le-au pus 
între ei, pentru ca, cunoscându-se mai bine, 
dobîndind unitatea culturală, având acelaşi 
ideal şi lucrând în aceiaşi direcțiune, întreg; 
neamul românesc să fie gata pentru ziua 
când va sosi ceasul dreptății; pentru ca în 
“cumpăna care va decide soarta Răsăritului 
european să arunce sabia puternică a două- 
_spre-zece milioane de Români şi drepturile 
lor neprescriptibile la o viaţă de sine stă- 
tătoare, drepturi pe care cumplitele vremi 
le-au putut călca în picioare, dar nu a le 
nimici. 

Ștefan-cel-Mare, nu are nevoie de cumflă- 
- turi ritoriceşti» expresiunea episcopului de 
Roman Macarie. 

Nepotul lui Alexandru cel Bun şi tatăl 
lui Petru Rareş străluceşte prin propria sa 
lumină și cuvintele meșteșugite nu pot adăugii 
nimic la gloria sa. Din contră. Numele lui 
Ştefan: cel Mare nu se poate «lua în deşert». 

În primăvara anului 1457, feciorul lui 
Bogdan intră în Moldova “cu ajutorul lui 
Vlad Ţepeş. El venea să reclame moşte- 
nirea părintească şi să răpună pe Petru 
Aron, omorâtorul părintelui său. Mica lui 
oaste spori în drumul spre nord, și, după 
două victorii, Petru Aron fu nevoit să fugă; 
mare parte din boerii ţărei se unesc cu le- 
gitimul moştenitor și la «Dreptate», lângă 
Suceava «boerii mari și mici şi altă Curte 
măruntă» îl aclamă ca Domn şi stăpânitor 
al “Peri Moldovei. 

Era de două-zeci şi patru de ani și ve- 
nea să domnească peste o ţară mică, pus- 
tiită prin mai mult de două-zeci de ani de 
lupte lăuntrice, sărăcită prin prădăciunile ar- 
matelor străine, umilită şi înjosită înaintea 
Leşilor și Ungurilor, nevoită a plăti. tribut 

TPureilor,-şi înconjurată de vecini puternici, 
gata a o şterge din rândul țărilor libere. 
Era de două-zeci şi patru de ani și pe 
tronul turcesc domnia Mohammed II unul 
din cei mai însemnați Sultani ce au dom- 
mit peste Turci. Valurile revărsărei musul- 
mane care amenința să cotropească în- 
treaga creştinătate fuseră oprite un moment 
la Dunăre, prin vijelia lui loan Corvin. Dar 
acesta murise; Constantinopole, fusese cu- 
prins şi nimeni nu mai putea împedica pe 
Turci a trece Dunărea. Principatele păreau 
menite a cădea sub domnia Semi-lunei. 
Ungaria vărsase şiroaie de sânge în lup- 
tele cu Turcii, sub comanda lui Corvin. 
Popor viteaz, cu o nobilime a căreia rân- 
duri creșteau prin fruntașii națiunilor con- 
locuitoare, Ungurii se credeau cei mai de 
frunte între popoarele creştine de la răsă- 
rit. Ei nu uitau că stăpînirea lor, mai mult 
nominală în adevăr,seîntinsese odinioară până 
la Marea Neagră; nu încetau a rîvni Prin- 
cipatele unde mulţi ani stăpâniseră Domni 
prin graţia lui loan Corvin şi aveau atunci 
pe tron pe Mateiu Corvin unul din cei 
mai mari oameni cari s'au suit vre-odată 

pe tronul lui Arpad. oo foarte cult și 
protector luminat al artelor şi ştiinţelor, foarte 
bine văzut la Curtea papală şi în toată creşti- 
nătatea apusană, drept şi bun cârmuitor de 
popoare, fiul Românului loan Corvin se ma- 
&hiarizase cu desăvârşire şi era foarte am- 
bițios. Moldova trebuia să se aştepte nu- 
mai la rele din partea acestui Român ungurit. 

Puternica Polonie stăpânea toate  ţerile 
de la Baltica pănă la Marea Neagră şi era 
în apogeul gloriei sale. Vecinii erau sub 
protecţia ei, şi armatele ei inspirau groază 
dușmanilor; Lituania era aproape a fi su- 
pusă definitiv; Tătarii erau ţinuţi în respect 
și Moldova, nevoită a-și căuta un punct de 
sprijin în lupta contra Ungariei, se pusese 
sub vasalitatea puternicului vecin dela Nord, 
vasalitate mai mult nominală; dar care măgu- 
la mult pe făloasa «Republică poloneză». 

lar spre Răsărit se agitau triburile tătare, 
pe care puternica mână a Rusiei nu le sdro- 
bise definitiv şi care tocmai acum vor face 
ultima lor încercare desperată în spre Apus. 

Moștenirea părintească era compromisă 
ŞI tânărul Domnitor stăpânea peste o ţară 
fără granițe bine definite spre Poloni. şi 

Munteni, cu cetatea Chilia în mâna Ungu- 
rilor şi, ceia ce era şi mai primejdios, cu 
boeri nărăviți şi deprinşi cu lupte lăuntrice 
şi Petru Aron la hotarele Moldovei, spriji- 
nit de Poloni şi mai apoi de Unguri. Ast- 
fel stăteau lucrurile la suirea lui pe tron. 

Peste mulți ani, căci Dumnezeu i-a hă- 
răzit o viață îndelungată, bătrânul Voevod 
al Moldovei, plin de glorie și de ani, pu- 
tea contempla cu mândrie rezultatele. stră- 
damei sale de aproape jumătate de veac. 

Matei Corvin «Regele Regilor» care în- 
drăznise a intra cu foc şi sabie în Mol- 
dova, sdrobit la Baia, rănit de sabia mol- 
doveană, se întorsese cu ruşine în patria sa. 
Oșştirile turceşti fuseră nimicite la Podul- 
Înalt şi însuşi Mohammed II, victorios un 
moment la Răsboeni, era silit să se retragă 
cu mari perderi, şi Vadul Turcilor de pe 
Siret amintia nimicirea armatelor sale ; mân- 
dria polonă tusese cumplit pedepsită la Co- 
drii Coșminului şi Leşii, înhămaţi la plu- 
guri, semănaseră ghindă, de unde aveau să 
iasă codrii «frați cu Românul», codrii adu- 
cători de cumplită moarte pentru năvăltori; 
Tătar prădalnici cari pustiseră o parte 

din Rusia şi Polonia, văzură puterea lor 
înfrântă la Nistru și fiul Hanului menit a 
domni asupra Apusului, căzuse sub secu- 
rea călăului moldovan. Muntenia era căr- 
muită de Domnitori prieteni Marelui Voe- 
vod. Vrancea cu ramificațiunile ei până la 
Siret şi Pocuția pănă la înnălțimile ce des- 
part basenul Nistrului de al Prutului, erau 
moldovenești; ţara era încunjurată de un 
brâu de cetăți care o apărau contra încăl- 
cărilor pe când, în năuntru, cetăți nouă asi- 
gurau apărarea naţională. lar El, eroul şi 
părintele, încuscrit cu Țarul Rusiei şi cu 
Principii de la Mangop, lăudat la Veneţia, 
numit « Apărătorul Credinței» «Atletul lui 
Hristos» de către Papa, putea fi mândru 
de opera sa. 

Cum a putut el realiza asemnea lucruri? 
Urmaşi din timpurile de scădere a Mol- 
dovei au rămas impresionați mai mult de 
faptele lui vitejeşti. Şi lucrul se explică. 
Când sabia a căzut din mâna ţăranului mol- 
dovan sărăcit şi obijduit: când Domnii nu 
mai ajungeau la tron prin voinţa ţărei şi 
prin vitejia boerilor cari-i înconjurau, ci 
prin pungile zarafilor greci din Constanti- 

nopole; când nici un Domnitor moldovan 
nu mai îndrăznea a repeta cuvintele. lui 
Alexandru cel Bun, că «Moldova nu are 
alt apărător decât pe Dumnezeu şi sabia 
sa», înțelegem ca cei cari mai simţiau în 
inima lor dragostea de țară să se întoarcă 
cu o duioasă amintire spre timpurile feri- 
cite din trecut şi să creadă că poporul a 
numit pe Ştefan Cel Sfânt, pentru faptele 
vitejeşti «pe care nimeni altul nu le-a făcut;» 
pentru că ce putea fi mai sfânt pentru 
ei, care gemeau asupra prezentului, decât 
amintirea Aceluia care, patruzeci de ani câş- 
tigase numai victorii şi sdrobise pe toţi nă- 
vălitorii ? 

Dar poporul care-l plângea la moarte 
«ca pe un părinte» ; poporul care i-a dat nu- 
mele de Cel Bun şi Cel Sfânt, şi posteri- 
tatea luminată care a consfințit numele de 
Cel Mare ce i sa dat, nu se uită numai 
la răsboaie. 

Negreşit, sânt sfinte luptele ce se poartă 
pentru apărarea pământului strămoșesc şi 
sânt mari faptele săvârşite în acest scop; dar 
Istoria nu-i darnică cu numele de Cel Mare 
şi victoriile asupra dușmanilor, ori-cât de nu- 

meroase ar fi ele, nu sânt de ajuns, numai 
ele, pentru ca Istoria să acorde acest titlu. 
Negreşit Ştefan era viteaz; şi cele trei- 
'zeci şi două de bătălii câştigate sub co- 
manda lui dovedesc pe deplin geniul lui 
militar; câmpiile Moldovei înălbite de oa- 
sele duşmanilor arată că nu se intra nepedep- 
sit în patria viteazului; vecinii cari au sim- 
tit, nu odată, greutatea săbiei moldoveneşti, 
sunt marturii gloriei lui. Dar el nu era din- 
tre acele căpetenii de oaste pe care Cerul le 
ridica une-ori peste lume în mânia sa. Nu-l 
vedem încruntat de furie, pornind în frun- 
tea armatei sale devotate ca să ardă, să 
prade, să omoare, însemnându-şi drumul 
prin foc şi pustiire, lăsând în urmă amin- 
tirea vitejiei sale, însoțită de ura și bleste- 
mele urmaşilor şi ale viitorimel. 
Înflăcărat de sfânta dragoste a patriei, el 
era fără milă contra celor cari îndrăzniau a 
profana pământul ei; şi, ca și contimpura- 
nul său Vlad Ţepeş, el nu se da în lături 
a pedepsi cumplit pe cei cari îi cădeau în 
mână. Martuni sunt Tătarii, marturi sunt Leși 
după Codrul Cosminului. 
Dar viteazul Voevod îşi întrebuința arma 

numai pentru timpul când răsboiul este o dà- 
torie sfântă: numai pentru apărarea națio- 
nală. El nu a provocat nici un răsboiu. Vi- 
„teazul vitejilor ştia că cei cărora Dumne- 
zeu li-a încredințat soarta popoarelor au 
multe și mari datorii de îndeplinit. A face 
să crească populațiunea țţărei, a lucra pen- 
tru propășirea materială, intelectuală şi mo- 
rală a poporului, a desvolta comerțul şi 
toate ramurile de activitate națională: iată 
lucrări mari cu care se putea dobândi multă 
glorie. Şi ne putem închipui ce strălucită 
ar fi ajuns Moldova, dacă ar fi lucrat nu- 
mai în această direcțiune o minte luminată, 
un caracter energic şi o mână de fier, cum 
era a lui Ştefan. Dar pentru aceasta era 
nevoe de o pace adâncă, și Moldova nu 
putea avea pace de cât făcând o strajă con- 
tinuă şi luptând fără preget, necontenit, con- 
tra vecinilor, în pâtru-zeci de ani. Ştiia 
Marele Domn că viaţa unui om, mai ales 
când ţara e mică, e foarte scumpă; că pier- 
derea unui viteaz pe câmpul de luptă e 
pierderea unei inteligențe și a unei ener- 
gi, care ar fi adus mari foloase; dar pen- 
tru Moldova din acele vremi cea întâiu 

datorie era datoria de a-şi asigura existența 
şi Ştefan nu putea sta la îndoială nici un 
minut. 

` De aceia și admirația noastră este firă 
margini, față cu bărbatul care, înconjurat 
de duşmani, nevoit a sta vecinic cu arma 
în mână pentru a sdrobi pe năvălitor, a 
găsit timp de ajuns pentru a asigura: liniş- 
tea şi ordinea internă, a întocmi Aşezăminte 
statornice. şi a lucra pentru desvoltarea cul- 
turală a poporului său. Se mira cuscrul 
său Țarul Rusiei, cum de găsea Ștefan timp 
pentru toate, și cum putea el hălădui în 
mijlocul atâtor primejdii de care era învă- 
luit. Noi nu ne mirăm. 

Dumnezeu înzestrase pe marele Domni- 
tor cu toate darurile unui om mare. Era 
frumos la față, voinic la corp, mândru la 
suflet și cu o energie extraordinară. Min- 
tos la sfat şi căpitan neîntrecut pe câmpul 
de bătaie, el nu se da în lături de la os- 
peţe îndelungate şi patru femei legitime 
şi multe nelegitime dovedesc nevoia lui de 
dragoste aprinsă. Dar era în același timp 
de o energie fără samăn: «mânios» zice 
cronicarul «şi degrabă: vărsa sânge ne- 

vinovat.» Era, «întreg la minte, nelenevos» 
şi «unde nu cugetai, acolo °l aflai!» 

- Bărbat în toată puterea cuvântului. 

«Purta în capul lui întreg; Consiliul său» 
a zis un cronicar francez despre contimpu- 
ranul lui Ştefan, Ludovic XI al Franți. 
Aceste cuvinte se pot aplica şi marelui 
Voevod moldovean. Asculta pe Mitropoli- 
tul Teoctist; pleca urechia la cuvintele lo- 
gofătului Tăutu și ale Boerilor de cari era 

înconjurat. Dar numai El hotăra. La Suceava 
“ca şi în tabere, în curţile domneşti din 
Vaslui ca şi la Hârlău, Domnul e întreg 
guvernul țărei şi numai el poruncește; iar 
sabia şi buzduganul pe care i le-a încredințat 
Țara la «Dreptate»-i dă puterea a fi as- 
cultat fără  încunjur. Petrecea la ospeţe 
cu boeri, de multe ori poate se întrecea 
ŞI întârzia la masă; dar Domnul era fără milă 
față cu trădătorii sau cu cei cari nu-și făceau 
datoria, întreaga lor datorie. Învestit de sus 
cu greaua sarcină de a asigura şi salva 
Moldova; fiind unsul Celui prea Înalt, Dom- 
nul pedepsea cumplit; pentru că ce însem- 
nau câteva capete seci în cumpăna în care 
se decideau destinele ţărei întregi? găsise 

o boerime împărechiată şi nărăvită; trebuia 
să se ştie «că are cine o cârmui» și urgiea 
domnească dădu exemple teribile. Cu toate 
aceste, nici un Domnitor nu sa îngrijit așa 
de mult de întărirea Boerimei pământene, 
care era pavăza Moldovei în acele timpuri 
de grea cumpănă pentru pământul românesc. 

Când la Răsboeni, fu nevoit lupta numai 
cu armata alcătuită din Boeri şi Curteni 
şi când au căzut mulți «nu biruiți ci strop- 
șiți de mulţimea Turcilor,» Cronicarul zice 
că «vitejii cei buni au pierit cu toţii de 
atuncia» iar ienicerul Hodja Efendi care a 
fost de față şi a descris lupta adaugă: «se 
înegri atunci fața mărirei Moldovenilor, se 
scurtă mâna puterei lor». Boerimea alcătuită 
din vitejii de pe câmpul de luptă trebuia 
dar întărită. Ştefan luă măsuri. Locurile 
pustii din întinsa lui Moldovă, locurile cu 
o însemnătate strategică, aŭ fost constituite 
în «ocine» pentru voinici. Domnul dăruia 
moşiea ca răsplată pentru vitejia arătată pe 
câmpul de luptă. Viteazul boer îşi făcea 
acolo aşezare; lua cu el pe cei ce lupta- 
seră alăturea cu el; şi în curând, moşiea lui 
«Albul» ajungea moşiea « Albeştilor», a lui 

«Negru» moşiea «Negreştilor», a lui x Tăutu» 
moșia « Lăuteştilor», sute, şi pe urmă mu, din 
aceste organisme vii, în care urmașii fa- 
miliei, vlăstare vânjoase lângă stejarul vi- 
guros, Bătrânul familiei, munciau sub povața 
mintosului în timp de pace, luptau sub co- 
manda viteazului şi iscusitului căpitan în 
timp de răsboiu, şi întemeiau pe pământul 
Moldovei mii de comunități de răzeşi, mici 
proprietari, oameni cinstiți şi cu frica lui 
Dumnezeu, muncitori neîntrecuţi în timp de 
pace, spaima dușmanului în timp de răsboiu. 

Când apăreau în faţa dușmanului cu suma- 
nele lor negre, cu mintenele lor bumbăcite 
şi cu saele dese pentru ca săgețile să nu 
poată pătrunde, pe caii lor cu şele de lemn 
și fără scări, cu pâne neagră şi brânză de 
burduf la oblânc, ţăranii, mici proprietari, 
descinzători din vechii Căpitani, formau o 
armată neînvinsă. 

Armata dușmană putea fi ori cât de nu- 
meroasă ; vecinii bogați se puteau presenta 
în cele mai bune condițiuni de armătură ; 

Moldova nu se speria. Nu de geaba o 
înzestrase dumnezeu cu codri nestrăbătuţi; 
nu de geaba o înzestrase dumnezeu cu 

dealuri şi văi înguste; codrii şi văile erau 
scăparea ţărei. Duşmanul chiar biruitor era 
nevoit să se retragă ; căci totul fusese 
ars și distrus în drumul său. Moldovenii 
ştiau că se pot reconstrui casele; târgurile 
şi satele pot renaşte din cenuşa lor; pă- 
mântul bine cuvântat al ţărei producea hol- 
de mai mănoase după ce au fost îngrăşat 
cu sângele duşmanilor; un lucru numai nu 
se mai putea redobândi: legea, limba şi 
naționalitatea perdută. Pentru aceste þu- 
nuri suferiseră ei o mie de ani din pricina 
barbarilor; pentru aceste bunuri îşi părăsiră 
ei locuințile din munți și, aşezaţi în văile 
frumoasei Moldove, tăiaseră pădurile, cu- 
rățiseră spinii şi bălărule, scoseseră rădă- 
cinile şi, cu munca şi sudoarea lor, su- 
doare de sânge, îşi închegaseră o ţară care 
se întindea de la Munţi pănă la Mare. Şi 
acum, duşmani din toate vânturile veniau 
să le răpească acest pământ «frământat cu 
sângele strămoşilor lor!» Dar ca să se în- 
tâmple o asemenea nenorocire trebuia doar 
să nu fie un Dumnezeu în Cer şi un Şte- 
fan pe Pământ! Era şi Dumnezeu, era şi 

Ştefan. Moldova avea la cine se ruga şi 
pe cine asculta. 

Greu era dușmanului să biruiască; mai 
greu să poată petrece în ţară; dar și mai 
greu la întors. Luptase cu Domnul şi 
Curtenii săi; încercase vitejia Boerilor şi 
neamurilor lor; dar, acum la întors, făcea 
cunoştinţă cu Ţărănimea care plecase «în 
dobândă» 'ca să sdrobească pe duşmanul 
demoralisat, ca să-l facă a uita, pentru 
multă vreme, drumul patriei noastre. 

Pe cât ^i este dat omului a lucra, Ştefan 

asigurase viitorul Moldovei. «Câtă vreme ins- 
tituţiile noastre militare au rămas neatinse 
autonomia noastră nu au fost un cuvânt 
deşert.» 
„A ridica mai bine de patru-zeci de Bi- 
serici şi Mănăstiri, nu era numai o faptă 
de pietate din partea lui Ştefan, o grijă 
pentru mântuirea sufletului său. El putea 
muri liniştit. Dumnezeul Creştinilor e şi 
«Sabaoth» «dumnezeul armatelor» şi Ște- 
fan, care apărase mai bine de patruzeci de 
ani o ţară creştină în contra celor de altă 
lege, putea spera în bunătatea şi dreptatea 
lui Dumnezeu. 


www.dacoromanica.ro 


70 POMENIREA LUI ŞTEFAN-CEL-MARE 


Locaşurile sfinte înălțate de către el aveau 
o îndoită menire: naţională și culturală. 

Întrun timp când simţul naţional nu era 
încă desvoltat; când «credinţa» se confunda 
cu «naționalitatea» a înălța biserici şi mă- 
năstiri, solid construite, încunjurate cu zi- 
duri puternice, aşezate la posiţiuni anume 
alese, însemna a construi tot atâtea locuri 
de adăpost în care sufletele pioase găsiau 
liniştea după care în zadar suspinau pe 
niea aceasta ; dar erau şi un loc de sigu- 
ranță pentru cei cari nu puteau lua ar- 
mele în timp de răsboiu. Întrun asemenea 
timp, clopotele mănăstirilor anunțau pri- 
mejdia ; iar călugării luau arma pentru a 
respinge pe năvălitor. Părinții cari zilnic 
rugau pe D-zeu pentru ctitorul mănăstirei, 
se inspirau în acele timpuri de exemplul de 
vitejie al întemeietorului acelui sfânt locaş 
şi D-zeu le ajuta în a ori pentru 
lege şi moșie. 

Mănăstirile erau înzestrate cu MOȘII. ȘI 
aceasta a fost o măsură de prevedere pentru 
viitor. Încredinţând bisericei domenii întinse, 
marele Domnitor ştia că le încredinţează 
pe mâni bune. 


www.dacoromanica.ro - 


DISCURSUL D-LUI PROF, P. RĂȘCANU 71 


Timpurile puteau fi nestatornice ; Domnii 
viitori puteau abuza de pământurile Statului 
şi de dreptul lor de a face danii. Moşiile 
încredințate Bisericei aveau a rămînea ne- 
atinse. Minunata gospodărie a harnicilor 
călugări va face ca preţul lor să sporească ; 
din economiile realizate se vor cumpăra 
bunuri nouă şi, în ziua când Statul va fi 
vrednic a lua pe sama sa şi grija culturei” 
naționale, Biserica cu o sublimă abnegaţie 
îi va pune la dispoziţie sutele de milioane, 
depozit pe care cu atâta sfințenie îl păs- 
trase în curs de patru sute de ani. 

Mănăstirile, am zis, aveau şi o menire 
culturală. Ele erau deschise pentru toți 
oamenii pioşi, pentru toți oamenii învățați, 
pentru toţi artiştii din toate ţerile creştine 
ortodoxe. 

„Această largă ospitalitate nu putea ea 
constitui o primejdie naţională? Nu; Ro- 
mânul nu s'a temut nici odată de streini. 
El i-a primit pe toți cu braţele deschise; 
pentru că pe pământul acesta romînesc, 
pământ roditor, dar expus la geruri teribile 
şi la arşițe mari, pe acest pământ nu pot 
trăi decât acei cari aŭ dragoste pentru 

el, cari amestică sudoarea frunții lor cu 
sucul brazdelor sale şi cari sunt gata în 
tot momentul a se jertfi pentru el. În curs 
de. 1500 de ani, au venit în aceste ţări fel 
de fel de neamun. Au venit, au prădat. 
S'au dus. Două sute de ani ne-au prădat Tur- 
cii; două sute de ani s'au îmbogățit Grecii. 
Sau dus. Pământul a rămas românesc şi 
țara a Românilor. Și aşa va fi cât lumea 
dacă vom ști să păstrăm moştenirea. Râuri 
de aur şi de argint au plătit Românii în 
cursul veacurilor; dar speculanții s'au dus; 
paraziți au perit. Pământul a rămas al 
Românilor. 

Nu putea fi dar nici o grijă despre că- 
lugări cari, în faţa urgiei otomane, părăseau 
sfintele lor locașuri pângărite pentru ași găsi 
adăpost în bogatele mănăstiri de la noi. 

Și ce măreaţă răsplată din partea acestor 
harnici şi cinstiţi călugări pantru ospitali-. 
tatea ce le-am dat, pentru ajutoarele pe 
care Ştefan nu pregeta a le trimite în tot 
Răsăritul! Mănăstirile noastre, ele însăşi 
obiecte de artă, au ajuns cu timpul ade- 
vărate focare ştiinţifice şi artistice, care 
radiau şi asupra ţărilor de prinprejur. In- 

văţaţii şi neobosiții călugări, scutiți de gri- 
jile lumești, traduceau, copiau, zugrăveau, 
făureau lucrări de artă, pe care mulți le 
cunoaştem numai din auzite; şi de care nu 
vom avea în curând nici o ideie, căci țin 
de patru sute de ani, dacă nu vom lua 
grabnice măsuri pentru a le păstra măcar 
icoana lor. 

Acestea fiind faptele lui Ştefan, înțelegem 
pentru ce El e singurul Domnitor, al.căruia 
nume s'a păstrat în gura poporului și care 
a slujit ca legătură între prezent şi trecut, 
în tot cursul istoriei Moldovei. 

A murit la 2 Iulie 1504 şi numai după 
patru sute de ani Românii s'au socotit vred- 
nici a serba amintirea morţii marelui erou. 

In 1604, leremia Movilă, creatura Polo- 
nilor şi duşmanul de moarte al celuilalt 
bărbat cu care se mândreşte neamul, lui 
Mihai Viteazul, în acel an Domnul Moldovei 
na putea îndrăzni să îngenunchie la mor- 
mântul lui Ştefan şi să se roage pentru el, 

În 1704, Constantin Duca, ful lui Gh. 
Duca care fusese «şi Domn şi Vistier și 
_Neguţitor şi Vameş» cum zice cronicarul, 
nu putea gândi la serbarea gloriei moldo- 

vene întrun timp când ţara era în plină 
periodă fanariotă. 

Despre 1804 să tăcem cu durerea în 
inimă. Domnia pe tronul Moldovei Alexan- 
dru Moruzi. În 1804 în loc de a se serba 
centenarul morţii lui Ştefan cel Mare ni 
se pregătea cel mai jalnice centenar, Cente- 
narul  luărei Basarabiei pe care-l vom 
serba cu durere în 1912, nădăjduind în 
dreptatea lui Dumnezeu. | 

Astăzi Românii veniţi din toate ţările lo- 
cuite de Români, îngenunchie pe mormântul 
- Părintelui Moldovei îngropat la Putna. 

Astăzi, în 1904, când D-zeu a bine cu- 
vântat munca unei întregi generaţuni de 
mari patrioţi ; când a bine-cuvântat străda- 
nule unui Domnitor străin, ajuns Român 
desăvârşit îndată ce a pus piciorul pe pă- 
mântul patriei, astăzi supt regnul lui Ca- 
rol I, vrednic urmaş al lui Ştefan cel Mare, 
astăzi în toate bisericile aia teară, Românii 
liberi în România independentă, se roagă 
„pentru Părintele poporului, pentru Ştefan 
cel Mare, Cel Bun, Cel Sfânt. 

Universitatea din Iași, focarul de cultură în 
Moldova lui Ștefan nu putea decât să ser- 

beze cu pietate sărbătoarea organizată de 
către Capul Învățăturei publice. Conscientă 
de marea. sa chemare, cea mai înnaltă ins- 
tituțiune culturală ştie ce mare răspundere 
apasă asupra ei. a 

Dar pentru ca şcoala să-și îndeplinească 
chemarea sa, este de nevoie ca întreg: Po- 
porul să fie însuflețit de câteva idei care 
ar constitui firul conducător pe viitorime. 

Vremurile sânt grele. Veacul ce a înce- 
put este un veac de fier. Viitorul este nu- 
mai pentru cei voinici, pentru cei bogaţi, 
pentru cei luminați. Duşmanii neamului 
sânt înzestrați cu mijloace de pierzare mult 
mai primejdioase de cât în trecut. 

«Sus inimile» Români. 

Avem o dinastie, care este puternic sta- 
bihtă pentru că să razimă pe temelia ne- 
clătită a iubirei poporului întreg. 

Sântem  două-sprezece milioane de Ro- 
mâni.. O singură aspirație trebue să-i în- 
suflețească; o singură cugetare trebue să-i 
ducă: iubirea de neam şi iubirea de lege, 
Unitatea Culturală. 

Avem o clasă orășenească, puternică prin 
bogăţia sa, puternică prin cultura sa, care 

poate sta alături cu semenii săi din Eu- 
ropa cultă. 

Şi avem un popor la ţară, marea majo- 
ritate a locuitonilor Romăniei, unul din cele 
mai inteligente popoare din lume și foarte 
muncitor, care nu ne cere decât două lu- 
cruri: dreptate şi pământ; dreptate pentru 
ca să-şi poată desvolta în liniște minunatele 
daruri cu care lau înzestrât Dumnezeu, şi 
pământ, adică sănătatea fisică şi sănătatea 
morală, muncă fără preget, muncă pentru 
folosul tuturor şi fără paguba nimărul. 

Să ne apropiem de acest popor; nu zic 
să ne pogorâm până la el, căci nu sântem 
așa de sus. Să nu uităm că în rândurile lui 
sânt urmaşii tovarășilor lui Ștefan, pentru 
cari am îngenunchiat adineoarea. Să facem 
să dispară prăpastia dintre clase, moşteni- 
rea trecutului, şi să păstrăm pământul stră- 
moşesc numai pentru Români cari, în cursul 
veacurilor, Pau înroşit cu sângele lor. Și 
numai atunci vom fi vrednici, ca, până în 
timpurile cele mai depărtate, să serbăm 
multe Centenare în amintirea Părintelui pa- 
triei, Ştefan-cel-Mare. 


www.dacoromanica.ro 


Discursul d-lui Dimitre Onciul, profesor la Universi- 
tatea din Bucureşti, pronunţat la serbarea dela 
Putna, în 3 Iulie 1904. 


Înalt Preasfinţite Stăpâne, 
Serenissime D. President al Terei, 
Domnilor şi Doamnelor, 
Români şi Creştini, 
O voce dincolo de mormânt, dela poetul 
Dumbravei Roşie, pătrunde aci și zice: 


«Erou plin de lumină, el e menit în lume 
«Pe secolul ce-l vede să sape al său nume 
«Şi să răspândă raze pe secoli viitori... 
«Fiinţă de-o natură gigantică, divină, 

«El e de-acei la care istoria se 'nchină». 


Istoria se închină eroului care, însuflețit 
de geniul nemurirei, din scânteia sa divină 
a dat nouă viață şi lumină unui timp în- 
treg şi unui întreg popor. Istoria se în- 
chină eroului acum patru secoli trecut la 
nemurire, a cărui amintire o serbătorim 
astăzi, eroului slăvit al vechei Moldove, 

al neamului român, al creştinătăţii: Stefan- 
cel-Mare. 

Țeara toată, și 'mpreună cu dânsa în- 
treaga Românime serbătoreşte amintirea lui, 
prăznuind al patrulea centenar al vieței lui 
celei dincolo de mormânt. Şi dela un ca- 
păt la altul al ţerei lui, pe care el cu mân- 
drie o numeă «poarta Creştinătății», din 
înălțimile celor 44 de mănăstiri şi biserici 
ce el a ridicat spre lauda lui Dumnezeu 
pentru biruințele sale, resună tânguitor cân- 
tarea de slavă a clopotelor, unită cu cân- 
tarea întregei Biserici ortodoxe-române, 
chiemând sufletele româneşti la credință şi 
virtute, care putere de viață dă şi fapte 
mari îndeplineşte. Este spre a preamări pe 
un erou al Ţerei, erou al neamului, erou 
al istoriei. 

În complexitatea multiplă de cauze şi 
efecte din care se desveleşte istoria ome- 
nirei, manifestarea popoarelor active în 
istorie este determinată esențial de mediul 
înconjurător ce-l dă aşezarea geografică, 
de împrejurările timpului, de însușirile rasei 
şi de acțiunea personalităților istorice. Din 
această complexitate se înalță întotdeauna, 

ca munții giganți deasupra câmpielor, ma- 
rile personalități istorice, prin acţiunea lor 
hotăritoare în viața popoarelor. 

Intre personalitățile care astfel au de- 
terminat istoria şi viaţa poporului român, 
în condițiunile date prin aşezarea geogra- 
fică a terei, prin împrejurările timpului şi 
prin însuşirile de rasă ale poporului, stră- 
luceşte mai presus măreața imagine a lui 
Stefan-cel- Mare, domnul Moldovei dela 
14 Aprilie 1457 până la 2 Iulie 1504. 
Aproape jumătate de secol, în cea mai 
lungă domnie ce a fost dată țerei lui, el a 
dominat scena istoriei române, răspândind 
gloria armelor româneşti şi lauda numelui 
român în cele patru părți ale lumei. «Toate 
gurile te numesc, şi toți într'un gând prea- 
mult te laudă», îi scrieà papa Sixt IV. Iar 
el însuşi, în ajunul morții, ziceă medicului 
venețian care-l căută ; «De când sunt domn 
al acestei țeri, 36 de răsboaie am dat, în 
34 am învins, şi 2 am pierdut». 

«Om prea înțelept, vrednic de multă 
laudă, iubit mult de supușii săi, îndurător 
și drept, mult apărător şi generos»: aşa 
îl caracterizează medicul Matei Muriano în 

relațiunea sa către dogele Veneţiei. Iar 
cronicarul ţerei încheie povestirea acestei 
domnii binecuvântate, zicând: « După multe 
răsboaie cu noroc ceau făcut, cu mare 
jale au răposat, marţi Iulie în 2... Domnitau 
Stefan Vodă 47 de ani, 2 luni și 3 săp- 
tămâni, și au zidit 44 de mănăstiri şi bi- 
serici, şi eră însuși țiitor peste toată teara... 
Eră bărbat viteaz, norocos și cu frica lui 
Dumnezeu». 
Mărturiele istoriei se unesc în cuvântul 
poetului: 
„ <Măreţ în sinul luptelor 
«Şin pace-a fost măreț». 


* 
* x 


Stefan, fiul lui Bogdan II Voevod şi al 
doamnei Oltea-Maria, prin tată, nepot al 
lui  Alexandru-cel-Bun din neamul Mușa- 
ților, prin mamă, strănepot al Basarabilor, 
astfel vlăstar al ambelor dinastii române din 
cele două ţeri surori, a luat în mână scep- 
trul Moldovei în zile de grea cumpănă 
pentru ţeară şi neam. 

Alexandru-cel-Bun lăsase urmaşilor mo- 
ştenire o țeară tânără ca stat, dar bine în- 

tocmită în lăuntru şi respectată în afară, 
mică între marile puteri vecine, dar tare 
prin voința de viață a cetățenilor şi prin 
iubirea lor de ţeară. Din nefericire însă, 
lipsa unei norme bine stabilite pentru suc- 
cesiunea la tron, în urma sistemului ere- 
ditar-electiv ce se practică în ambele Prin- 
cipate, dedeă mereu prilej la certe pentru 
domnie, certe pe care şi vecinii râvnitori 
de a-şi supune ţerile române căută să le 
pună în serviciul intereselor lor. Astfel 
Moldova, sub urmaşii lui Alexandru-cel- 
Bun, ca şi Țeara-Românească, sub urmaşii 
lui Mircea-cel-Bătrân, au ajuns să fie mereu 
turburate de lupte lăuntrice, însoțite de 
amestecul funest al străinilor, al Polonilor 
și Ungurilor în Moldova, al Ungurilor şi 
Turcilor în 'Țeara-Românească, cu preten- 
țiunile lor de supremație. Vrajba şi urgia 
între frați le-au sfâşiat în lăuntru, le-au 
umilit în afară. Mai rău decât dușmanul 
din afară loveşte întotdeauna dușmănia din 
lăuntrul... În cele din urmă, sub Petru 
Aron, un fu natural al lui Alexandru-cel- 
Bun, Moldova ajunse să fie vasală şi Po- 

loniei şi Ungariei, şi în acelaş timp tribu- 
tară Turcilor. 

De această umilință o liberă braţul lui 
Stefan, care venind cu oaste din Țeara- 
Românească, în Joia mare 1457, bătu pe 
Petru Aron, ucigașul tatălui său Bogdan, 
şi luă în stăpâmre tronul strămoşese dela 
Suceava, fiind proclamat domn al ţerei, 
la. Dereptate. Serbătoarea Învierei, ce coin- 
cideă cu aceste evenemente, eră tot-de-odată 
o serbătoare de reînviare a Moldovei. 

Eră însă un timp de mare cumpănă nu 
numai pentru Moldova şi neamul românesc, 
ci pentru toată creștinătatea, când Stefan 
veni să ia domnia. Cu patru ani mai îna- 
inte, cetatea sfântului Constantin, cu ultima 
rămășiță din imperiul Cesarilor romani, 
căzuse în mâinele Turcilor. Împărăţia cre- 
ştină a Răsăritului fu desființată, aceeaşi 
soartă” având şi celelalte state creştine ale 
peninsulei Balcanice, care toată deveni 
osmană. Cuceritorul Mohammed II îşi aşeză 
tronul la Cornul-de-aur, şi Semi-luna înlocui 
Crucea de pe Sfânta-Sofia. Groaza cuprin- 
dea inimile descurajate ale Europei creştine. 

În aşă timp veni, ca trimis de Provi- 

dență, Stefan al Moldovei, «luptător al lui 
Christos», cum îl numeà sfântul Părinte de- 
la Roma. Un alt «luptător al lui Christos», 
loan Corvin de Huniad, şi acesta Român 
de viță, murise un an mai înainte, lăsând 
dezolată Ungaria şi. lumea creştină. Erà 
acum rândul lui Stefan, ca principe fruntaș 
în fruntea Răsăritului creştin, să ducă mai 
departe lupta pentru. Cruce: 

Lupta pentru Cruce eră menirea lui. 
Lupta pentru Cruce este gloria lui. Co- 
roana lui de glorie au alcătuit-o însă şi 
lupta pentru Cruce, și lupta pentru  nea- 
târnare, şi faptele păcei: coroană de în- 
treită glorie. | 

+ 
* E 

Înainte de a întreprinde sfânta luptă con- 
tra dușmanului creștinătății, Stefan avea 
să susțină lupte cu vecinii creştin spre 
a-și apără moştenirea. Răsboindu-se cu 
Polonii şi cu Ungurii, la care detronatul 
Petru Aron aflase adăpost pentru ca să 
fie readus la domnie la timp oportun, el 
tăcă pace cu ei numai după ce îşi câştigă 
recunoaştere prin puterea armelor sale, în- 

vingătoare peste Nistru, peste Carpați şi 
la. Baia. 

Odată cu pacea, Stefan restabili cuminte 

şi vechile legături ale Moldovei cu Polonia, 
recunoscând suzeranitatea coroanei polone, 
în condițiuni ce-i garantă integritatea tro- 
nului şi a ţerei, cum şi mână liberă în afară. 
lar prin pacea cu Ungaria, după învingerea 
repurtată asupra regelui Matiaş Corvin la 
-Baia în 14 Decembre 1467, el dobândi 
în Ardeal cetățile Ciceul şi  Cetatea-de- 
Baltă cu ţinuturile lor, ca feude ungurești, 
prin care regele Ungariei urmă să salveze 
măcar aparenţa unei suzeranități asupra dom- 
nului Moldovei. Relaţiunile lui ; Stefan cu 
Ungaria au continuat apoi să fie cele mai 
bune până la sfârșitul domniei sale. Ast- 
fel împăcat cu Polonii şi cu Ungurii, el 
puteă să întreprindă marea luptă contra 
dușmanului comun care de mai bine de 
un secol amenință Europa creştină şi ci- 
vilizația ei. 

Pentru această luptă trebuiă câștigat și 
domnul Țerei-Româneşti. Dar aci domneă 
vasalul devotat al Turcilor, Radul-cel-Fru- 
mos. Acesta trebuiă deci sau să fie întors 


www.dacoromanica.ro 


DISCURSUL D-LUI DIM. ONCIUL 85 


-la cauza creştină, sau să fie înlăturat. Răs- 
boaiele întreprinse contra lui, în acest scop, 
eră începutul ostilităților lui Stefan cu 
Turcii. În luptă cu domnul Moldovei, Radul, 
susținut şi ajutat de Turci, pierdu tronul 
şi viaţa. Invingătorul Stefan puse domn 
Perei-Româneşti pe Basaraba Laiot/ spre 
a-l avea drept'amic devotat şie şi cauzei 
„creştine, Prin alianţa țerilor surori şi cu 
sprijinul Ungariei şi Poloniei, luptătorul 
lui Christos speră și credeă, la isbândă să 
conducă oastea creştină şi cu biruinţă se- 
colul să încunune. 
Sperarea şi credinţa lui eră în Zeul ocro- 
titor al biruinţelor sale de până atunci asu- . 
pra protivnicilor şi necredincioșilor, în Zeul - 
care l-a menit neamului său și creştină- 
tățu, Dumnezeul credinței, al nădejdei și 
al dragostei lui de Creştin şi de Român. 


* 
x * 


Lupta contra duşmanului Credinței fu 
începută cu noroc prin o învingere asupra 
Tătanilor, la Lipinţi, aproape de Nistru, 
unde ordele tătăreşti ce năvăliră în Mol- 
dova fură sdrobite de Stefan. Spre lauda 

lui Dumnezeu pentru această primă biru- 
ință asupra necredincioşilor, învingătorul 
sfinți atunci, cu mare solemnitate, mănă- 
stirea Putna, în 3 Septembre 1470, pe care 
şi-o alese locaş de veşnică odihnă. 

In anul următor el începu lupta pentru 
înlăturarea lui Radul, cel plecat Turcilor, de- 
la tronul “Țerei-Româneşti, luptă sfârşită cu 
Isbândă, după trei ani. Atunci pentru prima 
dată, Stefan încrucişă sabia cu paloşul 
Turcului. 

Până peste hotarele Europei pătrunse 
faima acestor învingeri. Șahul Persiei, Uzun 
Hasan, și el în luptă cu Turcii, oferi ali- 
anţa sa «marelui și milostivului domn, stăpân 
mare în teara sa, Stefan Voevod», cum 
îl numeşte în scrisoarea adresată lui, ce- 
rându-i în acelaş timp să îndemne pe 
toți principii creştini ca să unească armele 
a cu cele ale Perşilor spre a sdrobì pe 
duşmanul comun. 

Când această scrisoare sosì în Moldova, o 
oaste turcească în putere de 120.000 veneà 
ca să răsbune înfrângerea suferită în 'Țeara- - 
Românească. Basaraba Laiot, pus în dom- 
nie de Stefan, dar nevoit să se dea apoi 

“de partea 'Turcilor, înmulţi cu oastea sa 
rândurile turceşti. Stefan nu aveă sub arme 
decât 40.000 de Moldoveni, pe lângă 5000 
de Secui și 2000 de Poloni care-i venise în 
ajutor, cu totul vr'o 47.000 contra unei în- 
treite puteri dușmane. Lângă Vaslui el dădu 
vestita bătălie dela Podul-Înalt la Racova, 
în 10 lanuarie 1475, sdrobind cu desăvâr- 
șire pe dușman. Erà cea mai strălucită în- 
vingrere ce armele creștine au repurtat până 
atunci asupra Osmanilor. 

Cronicarul contemporan al Poloniei, loan 
Dlugosz, încheie povestirea acestui prea- 
memorabil evenement istoric cu celebrele 
cuvinte : l 

«©, bărbat minunat, întru nimic mai 
prejos eroicilor principi pe care-i admirăm 
atât de mult: care în zilele noastre o în- 
vingere atât de strălucită, între principii 
lumei cel dintâiu, a repurtat asupra Tur- 
cului! După judecata mea, el este cel mai 
vrednic de a-i se încredința principatul şi 
comandamentul a toată lumea, mai ales 
contra Turcului, prin comună înțelegere 
şi hotărire a creştinilor». 

lar papa Sixt IV scrieă eroului dela 

Racova: «Faptele tale contra necredincio- 
şilor Turci, duşmanii noştri comuni, ce le- 
ai îndeplinit până acum cu atâta înţelep- 
ciune și vitejie, au adăugat atâta strălucire 
numelui tău încât toate gunle te numesc 
şi toți întrun gând preamult te laudă». 

Și chiar cronicarul turcesc, uimit de în- 
vigătorul. oștilor lui Mohamed, zice: «Mare 
bărbat şi Turcilor asemenea, de ai noştri 
neînvins». 

Stefan însuşi, adresând dela Suceava, 
în 25 Ianuarie, o misivă către principii 
creştini prin care le anunţă învingerea şi-i 
invită să participe la continuarea luptei 
contra dușmanului comun, le scrieă: 

«Prea luminaţilor şi măriților din toată 
creștinătatea, în on ce loc va ajunge 
această scrisoare a noastră, Noi Stefan 
Voevod, cu mila lui Dumnezeu domn ţerei 
Moldovei, omenoasă închinăciune şi dorință 
de toate bunurile pentru binele Mărielor 
Voastre trimitem. Necredinciosul împărat 
turcesc de multă vreme a fost şi este dă- 
râmătorul creştinității, şi în toate zilele se 
gândeşte cum s'o subjuge. Deci facem 
cunoscut Mărielor Voastre că pe la sfânta 

Bobotează de curând trecută Turcul tri- 
mise asupra noastră o mare oaste a sa de 
120.000, încă şi pe domnul Munteniei cu 
toată puterea lui. lar noi ne armarăm şi 
merserăm împotriva lor, cu ajutorul lui 
Dumnezeu celui atotputernic, noi în fața 
dușmanilor creştinătăţii. Învinsu-i-am şi i-am 
pus sub picioarele noastre, şi pe toți i-am 
repus cu tăişul săbiei, pentru care lucru 
Dumnezeu să fie lăudat. După aceasta, 
necredinciosul Turc vrea să-şi răsbune cu 
capul şi cu gândul său asupra noastră, 
voind să cuprindă această poartă a creşti- 
nătății ce întâmpină în teara noastră, de 
care lucru Dumnezeu să ne păzească. Şi 
dacă această poartă ar fi pierdută de mine, 
toată creștinătatea ar fi amenințată. Deci 
cerem prietenielor voastre să vă ridicaţi 
fără preget asupra dușmanului creştină- 
tății cât mai este timp. Noi din această 
parte făgăduim pe credinţa noastră creşti- 
nească să stăm cu capul nostru şi să luptăm 
până la moarte pentru creștinătate. Așă 
făcând şi voi din cealaltă parte, pe uscat 
și pe apă, de astă dată cu ajutorul lui Dum- 


www.dacoromanica.ro 


90. POMENIREA LUI STEFAN-CEL-MARE 


nezeu celui atotputernic să-i tăiem dreapta. 
Deci nu întârzia!» 

Ce măreaţă se arată personalitatea eroului 
prin aceste proprii cuvinte ale sale! Ce 
mândră conștiință de sine şi de însemnă- 
tatea ţerei sale în marea luptă ce el în- 
treprinse, şi ce judecată dreaptă despre 
gravitatea momentului pentru creştinătatea 
întreagă ! 

În numele legei lui Christos el chiemă 
pe toți principii creştini la lupta sfântă, cu 
credință tàre în biruința ce trebuiă să în- 
coroneze armele legiunilor unite ale creşti- 
nilor. Dar cuvântul lui cel plin de credinţă 
nu găseă răsunet în inimile sceptice ale 
contemporanilor săi, şi el rămase să țină 
piept el singur furtunei îngrozitoare ce nu 
întârziă să se descarce asupra lui și asupra 
Moldovei sale. 


se 
x x 

În anul următor, sultanul Mohammed în 

persoană, cu înfricoșată oaste, împreună cu 

Basaraba Laiot, oaste în putere totală de 

200.000, ajutorată încă și de 30.000 de Tă- - 

tari, veni să-și ia răsbunare. Lui i-se puse 

în cale Stefan singur, numai el cu Moldo- 
venii săi 40.000. ; 
În vreme ce Turcii urmă să treacă Du- 
nărea, Tătarii făcură o diversiune, jefuind 
țeara dela Nistrul de jos până lângă Su- 
ceava. După ce bătù şi goni ordele tă- 
tăreşti, Ştefan, lăsând ostaşii țerani pe câte- 
va zile să-şi caute vetrele pustiite, se re- 
trase cu restul oştirei spre munți. Aci, 
la Valea-Albă, loc numit de atunci Răs- 
boienii, Thermopylele Române, în 26 Iulie 
1476, cei 10.000 de curteni călări cu care 
eroul rămase să susțină eroica luptă se 
închinară morții. Floarea Moldovei rămase 
atunci pe câmpul de răsboiu. «Mulți din 
boierii cei mari au picat, — zice cronica- 
rul — şi vitejii cei buni au perit cu totul 
atunce. Și fu scârbă mare în toată ţeara, 
şi tuturor domnilor şi crailor de prin pre- 
giur». Stefan scăpă ca prin minune, cu pu- 
tini ai săi. Erà înfrângerea lui cea dintâiu. 
El fu înfrânt, dar nu învins. Erà o întrân- 
gere din acele ce rămân înscrise în cărțile 
istoriei ca fapte de. neperitoare glorie. 
«Eu şi curtea mea» — ziceà el prin so- 
lul său la republica Veneției — «am făcut 

tot ce am putut, şi s'a întâmplat ce vam 
spus. Care lucru eu judec că a fost voia 
“lui Dumnezeu, ca să mă pedepsească pen- 
tru păcatele mele. Lăudat fie numele lui!» 

Lăudat fie numele lui: căci învingerea 
reputată de Mohammed eră ca ş'o înfrângere. 
Turcii părăsiră Moldova cu mari pierderi, 
fără să fi luat nici o singură cetate, şi fără 
nici un câştig în afară de prada ce făcuse. 
Decimaţi prin boală şi foame, ei mai fură 
loviți de Stefan la întoarcere aşà încât, 
cum spune un cronicar austriac, «mulți au 
fost ucişi în fugă, mulți s'au înnecat în Du- 
năre». Erà — cum şi regele Ungariei, Ma- 
tiaș Corvin, zice scriind către papa — 
«o fugă ruşinoasă». 

Legenda ce ne-a transmis cronicarul 
Neculcea în «Oseamă de cuvinte de bà- 
trâni», atribue această miraculoasă isbândă 
a lui Stefan îmbărbătărei 'lui prin un cu- 
cernic sihastru care-i făgădui biruința pentru 
o mânăstire, și poveţei primite dela muma 
vrednică de fiul ei, muma care nu l-a lăsat 
să intre învins în cetate, trimițându-l să în- 
vingă sau să moară în răsboiu. 

Isbânda fu câştigată şi asupra lui Basaraba 

Laiot, pe care Stefan, în unire cu oastea 
ungurească ce-i veni în ajutor prea târziu 
pentru a se folosì de ea contra Turcilor, 
îl scoase din nevrednica domnie. 

După patru ani, luptele cu Turcii înce- 
“pură din nou. Stefan căută să înlăture dela 
tronul “Țerei-Româneşti pe un alt Basa- 
rab rătăcit, Basaraba 'Țepeluş, şi acesta 
pus în domnie de dânsul, dar devenit apoi, 
ca şi Laiot, partizan al Turcilor şi susținut 
de ei. Învingător asupra lui Țepeluș, care fu 
răsturnat cu tot ajutorul primit dela Turci, 
el avù apoi să îndure nenorocosul răsboiu 
din 1484 pentru Chilia şi Cetatea-Albă. 
După eroică apărare contra unei puteri 
dușmane de 300.000 de oameni şi 100 de 
corăbii care veniră asupra lor cu sultanul 
Baiazid II în frunte, cele două cetăţi că- 
zură în mâinile Turcilor. Eră al doilea din 
cele două răsboaie pierdute de Stefan, 
care și de astă dată rămase fără nici un 
ajutor dela vecinii creştini. Până în doi 
ani după aceasta, el bătù pe neîmpăcatul 
duşman de două ori, la Catlabuga şi la 
Șcheia, ultimele lui lupte cu Turcii, dar 
fără să poată recuceri cetățile pierdute. - 

Încercarea din urmă a lui Stefan de a 
face o coaliție contra dușmanului Crucei, 
pentru care el căută să câştige şi pe ma- 
rele duce al Moscovei, Ivan Vasilievici, 
cuscrul său, nu isbuti. Legăturile de pace 
ale Ungariei și Poloniei cu Poarta, cu care 
ambele state încheiară armistiții, îl siliră 
să renunțe a duce mai departe lupta sfântă, 
lupta pe care o începuse cu atâta credință 
și entusiasm, lupta pe care o susținuse cu 
atâtea sacrificii şi decepțiuni. Cine poate 
să ştie ce biruinţe pentru creştinătate el 
âr mai fi putut să îndeplinească dacă prin- 
cipii creştini îl secundă cuvenit! 

El singur luptând eroica luptă, mântuinţă 
au adus neamului său. Mântuinţă i-au adus, 
ajutându-l să treacă prin acea mare criză a că- 
reLvictimă au devenit toţi ceilalți creştini din 
Sud-estul Europei, şi ferindu-l să împartă 
aceeași soartă nefericită, aşă încât Statul 
român putu să păstreze şi mai departe, 
de şi sub suzeranitate turcească, o viaţă po- 
ltică a sa proprie, o viaţă naţională. El. 
astfel, întrun timp de «cumpănă mare pă- 
mântului nostru și nouă», pasul soartei l-a 
hotănit. x 

In greaua luptă ce a purtat pentru Cruce 
şi neam, Stefan străluceşte nu mai puţin şi 
prin faptele păcei. 

Cele 44 de mânăstiri şi biserici zidite 
de el şi bogat înzestrate, din care 7 sunt 
în Bucovina, eră tot atâtea locaşuri de 
cultură a neamului românesc, de învățătură 
creştinească şi de întărire sufletească. Li- 
teratura cultivată în ele, cea bisericească 
şi cea profană, în care se destingie mai 
ales istoriografia prin analele dela Putna, 
scrise în această mânăstire, a fost înte- 
meietoare pentru cultura literară din urmă. 
Architectura, pictura şi odoarele lor sunt 
cele mai prețioase monumente ale artei 
naționale. lar averile hărăzite lor, ca şi 
multor mănăstiri ale ctitorilor de mai 
înainte, —averi din care s'a format, în cea 
mai mare parte, şi marele fond bisericesc 
al Bucovinei, creat de fericit-pomenitul. îm- 
părat Iosif II, —au asigurat bisericei și 
ţerei mijloace bogate de bună-stare şi pros- 
peritate. 

Aşà viaţă de domn nu eră menită să se 
sfârșească fără ca ea să fie încoronată, după 

gloria luptei pentru Cruce şi după gloria 
faptelor păcei, şi de gloria neatârnărei. 

În Codrul-Cozminului, la 26 Octombre 
1497, Stefan, înfrângând trufia suzeranului 
polon, îşi cuceri neatârnarea desăvârşită.. 
Neînţelegrerile ce au precedat această rūp- 
tură se arătară curând dupe pacea înche- 
iată de Polonia cu Poarta în 1489, pace 
prin care aşteptatul ajutor dela puterea su- 
zerană pentru recucerirea cetăților Chilia 
şi Cetatea-Albă se dovedi ca făgăduință 
amăgitoare. 

Când apoi, după moartea lui Matiaş Cor- ` 
vin în 1490, coroana Ungariei eră dispu- 
tată de Vladislav, fiul regelui polon, și de 
Maximilian de Austria, fiul împăratului ger- 
man, Stefan se declară pentru nobilul Habs- 
burg. Maximilian ştieă să prețuească ami- 
cia lui. El îi dădu plenipotențe extraordi- 
nare în Ardeal și provocă statunile transil- 
vane să dea ascultare domnului Moldovei, 
împuternicit să primească, în numele lui 
Maximilian, jurământul de credință al Ar- 
delenilor şi să-i apere. Această apropiare 
a lui Stefan de imperiul german şi de casa 
Habsburgilor este o frumoasă probă de pă- 

trunderea sa politică, care nu eră mai pre- 
jos de geniul său militar. Și este o minu- 
nată ursită a istoriei, în tainele ei nepătruase, 
cum Auguștilor urmași ai amicului său cu 
vederi largi le-a fost destinat să ocrotească 
mormântul său și fundațiunile sale. pioase 
în această teară. 

Relațiunile lui Stefan cu Polonia, deve- 
nite în acel timp ostile, au urmat să fie, 
ȘI după recunoaşterea lui Vladislav ca rege 
al Ungariei în urma păcei lui cu Maximi- 
lian, tot mai încordate, până când vechile 
legături de vasalitate fură rupte cu desă- 
vârşire în Codrul-Cozminului. Pacea mijlo- 
„cită apoi de regele Ungariei fu încheiată 
în 1499, prin un tractat de alianţă defen- 
sivă şi ofensivă între domnul Moldovei -şi 
regii Poloniei şi Ungariei ca aliaţi egali, 
alianță îndreptată mai ales contra Tur- 
cilor. 

Secolul se încheiă cu un rezultat din 
cele mai mari ale istoriei române: Stefan, 
domnul Moldovei, după 43 de ani de lupte 
vitejeşti şi de înțeleaptă domnie, intră în- 
trun nou secol ca suveran singur stă- 
pânitor, în neatârnarea recunoscută de su- 

zeranii de altă dată ai Moldovei, încu- 
nunat de glorie, admirat în câte. patru 
părți ale lumei. Erà un moment de în- 
nălțare” cum neamul românesc n'o avusese 
“până atunci şi cum na mai avut-o de 
atunci decât în zilele noastre. 

Când pe urmă, înainte de a se împlini 
patru secol, gloriosul Urmaş al gloriosului 
Domn. conduceă peste Dunăre vitejii Ro- 
mâniei ca să recucerească neatârnarea terei 
lor reînălțate din seculară umilire, umbra 
eroului dela Racova şi Răsboieni, dela Baia 
şi dela Codrul-Cozminului însufleţea inimile 
eroilor de la Griviţa şi Plevna, Rahova și 
Smârdan. 

Și când chipul străbunului reapăreă în 
bronz în capitala Moldovei, înconjurat de 
trofee din răsboiul Independenţei, Româ- 
nia, încoronată cu regala coroană de oţel, 
îl salută prin glasul poetului care a cântat 
gloria lui: 


«O, Stefane ! 

«Azi Țeara mândră te primeşte, 
«Purtând coroană de oţel. 

«Tu, ce viteaz ai apărat-o, 

«Priveşte-o !.. Demnă-i s'o priveşti: 
«Independentă ai lăsat-o, 
«Independentă o găseşti». 


Împreună cu ţeara recunoscătoare, Isto- 
ria se închină lu. 

Este răsplată în Istorie ! 

Şi cât timp va fi sub soare suflare ro- 
mânească, numele lui preamărit va fi din 
veac în veac! 


* 
* x 


Spre a-l preamări pe el, Români din toată 
teara și de pe tot pământul românesc, îm- 
preună cu buni creştini din alte neamuri, 
ne-am adunat astăzi aci la mormântul lui. 

Venit-am la acest mormânt ca la un is- 
vor de viaţă și de virtute, isvor de însu- 
flețire şi de îndemn spre fapte patriotice şi 
creştineşti. Venit-am pentru ca, preamă- 
rindu-l pe el, sufletele noastre să le înăl- 
țăm şi să le întărim, neamul să ni-l cinstim 
şi ţeara ce în sinul ei păstrează. acest pre- 
scump odor. 

Acum 400 de ani, mare jale şi plângere 
eră în toată țeara Moldovei, jale şi grije 
în creştinătate. Căci zice cronicarul : 

«Îngropatau pre Stefan Vodă în mă- 
năstirea Putna cu multă jale şi plângere 
tuturor lăcuitorilor ţării, cât plângeă toți 
ca după un părinte al lor; că cunoştea toți - 
că sau scăpat de mult bine şi apărare. Ce 
după moartea lui îi ziceă sfântul Stefan 
Vodă, nu pentru suflet ce este în mâna lui 
Dumnezeu, că elîncă au fost om cu păcate, 
ci pentru lucrurile sale ceale vitejeşti, carele 
nimene din domni, nice mai înainte, nice 
după aceaia, nu lau agiuns». 

lar medicul venețian Leonard de Mas- 
sari, martor al ultimelor momente ale lui 
Stefan, la 24 de zile după moartea lui, 
scrieă din Buda către dogele : 

«Stefan Voevod, fiind aproape de moarte, 
precum în viață, aşă şi la moarte sa ară- 
tat înfricoşat şi înțelept. Căci înțelegând că 
este zizanie între boieri pentru alegerea 
noului domn, îndată porunci de-l duseră 
în câmp unde eră adunați toți ai săi, şi 
puse de prinse pe capii zizaniei de ambe 
părțile şi-i dete morții». — El ştieă că zi- 
zania este vrăşmaşul cel mai primejdios al 
neamului. — « Apoi le cuvântă lor zicându-le 
că, după cum simte, peste puțin trebue să 

moară și nu mai poate să-i stăpânească şi 
să-i apere; el nu vrea să le lase alt urmaş 
decât pe care ei şi-l vor alege domn și 
pe cart ei îl vor socoti mai vrednic să-i 
stăpânească şi să-i apere de dușmani. Atunci 
toți aleseră pe fiul mai mare, care eră lângă 
dânsul şi pe care el îl voiă; şi aşă el ia- 
răşi porunci de-l duseră afară, și puse pe 
fiu în scaunul său, şi puse de-i jurâră toţi 
credință, şi aşă înainte de moarte făcu pe 
fiu voevod. Apoi se întoarse în pat, și 
peste două zile își dete sufletul şi muri... 
Dumnezeu să păzească» — continuă Leonard 
de Massari — «ca nu cum-va Turcii să ia 
această ţeară, căci atunci Polonia și Un- 
garia ar fi strivite, şi în urmă toată Italia 
şi creștinătatea». 

In primejdie toată creștinătatea : acesta 
eră simțemântul lumei creştine în faţa erou- 
lui adormit, marele apărător al creştinătăţii. 

Inregistrând moartea lui Stefan, croni- 
carul contemporan al Poloniei, Matia de - 
Miechow, zice: «O bărbat triumfător și 
victorios, care glorios a triumfat de toți 
regii vecini ; om fericit, care toate daru- 
rile norocului le aveà în plin; şi ceea ce 

natura dă altora numai în parte, unora în- 
țelepciune cu astuție, unora virtuţi eroice 
şi dreptate, cea mai aleasă din toate vir- 
tuțile, iar altora biruință asupra vrăjmaşi- 
lor, acestuia ea toate de odată le-a hărăzit şi-i 
le-a dat, ca să strălucească întru toate!» 

«Fostau bărbat care» — zice un alt cro- 
nicar polon, Martin Kromer —«pentru inima 
lui cea mare, pentru înțelepciunea și iscu- 
sința lui în ale răsboiului, şi pentru fâptele 
lui răsboinice cu noroc săvârşite, în veci 
vrednic este: să se pomenească». 

Cu aşà laude îl pomenesc la moarte și 
alți cronicari străini. 

Așă eră judecat, aşă eră plâns, acum 
400 de ani, domnul Moldovei, în toată 
creștinătatea. Astăzi, nu jale şi plângere 
ne-au adunat la mormântul lui, ci recuno- 
ştință şi admirare pentru el, dor de înălțare 
şi întărire sufletească pentru noi. 

Măreață Umbră, revarsă lumina ta asu- 
pra noastră şi asupra neamului tău întreg, 
şi spre faptele iubirei de ţeară, ale iubirei 
de neam, ale iubirei de lege, virtuți prin 
care tu străluceşti în veacuri, îndreaptă și 
unește cugetele noastre ! 

Români din toată "Țeara, Români de pre- 

tutindeni ! Uniţi în jurul acestui mormânt, 

împărăteşte ocrotit de M. S. prealuminatul | 
împărat şi duce Francisc Iosif I (strigăte: 

Trăiască 1), şi unind glasul nostru în stri- 

gătul «Trăiască Împăratul!» — să unim cu- 

getele noastre, pentru ca toţi întrun gând 

să ridicăm sus inimile, şi, împreună cu prea- 

măritorii eroului cei dincolo de mormânt, 

să zicem rugăciunea : 


«Etern Atotputernic, o Creator sub- 
«lime, tu ce dai lumei viaţă şi omului 
«cuvânt, în tine crede, speră întreaga, 
«Românime. Glorie ție ?n ceruri, glorie 
«pe pământ ! 

«Etern Atotputernic, o Creator sùb- 
«lime, tu care ţii la dreapta pe Stefan, 
«erou sfânt, fă ’n lume să străluce iu- 
«bita-i Românime. Glorie ție °n ceruri, 
«glorie pe pământ ! 

Glorie ! 

Extras din discursul M. S. Regelui, la serbarea 
aniversării de 100 de ani a Seminarului Veni- 
amin-Costachi, pronunţat la Iaşi la 4 Octombre 
1904. . 


Este pentru Mine o nemărginită bucurie 
sufletească de a fi putut lua parte la aceste 
trei zile de sărbătoare închinate Bisericei 
și de a vedea biserica Sf. Nicolae, — re- 
înființată în vechea ei strălucire şi deschisă 
din nou slujbei dumnezeeşti — tocmai în 
anul când poporul român prăznueşte cei 
patru sute de ani trecuți de la moartea cti- 
torului ei, marele Voevod Ştefan. 

Ștefan Vodă şi-a croit, în istoria univer- 
sală ca şi în inima neamului său, un loc 
aşa de mare încât patru veacuri: au putut 
trece fără a-l micşora. Prin faptele sale răz- 
boinice, prin înalta sa înţelepciune politică 
și prin o adevărată evlavie, acest falnic 
Voevod, mare printre cei mai mari, ne în- 

fățişază o viaţă cârmuită și însuflețită de 
două credințe adânci, nedespărțite, isvoare 
de putere şi de isbândă : credinţa în Dum- 
nezeu şi credința în popor. Ele luminează 
-şi tălmăcese slăvita sa domnie. După fie- 
care victorie repurtată asupra duşmanului 
cotropitor, gândirea sa recunoscătoare se 
îndrepta către voinici săi şi mai ales către 
Acela care ţine în dreapta Sa destinele po- 
poarelor şi regilor, spre a-i slăvi numele 
prin nenumărate sfinte locaşuri. 

Ștefan Vodă este nu numai fala neamului: 
românesc, dar şi un erou al creştinătăţei, 
căci a întrupat în el, împreună cu virtuțile 
firei româneşti, şi măreţul avânt al crucia- 
ților, punând singur o stavilă valului năvă- 
htor al Islamului. 

Impreună cu întreaga suflare românească, 
care şi-a rostit pioasa sa amintire cu o căl- 
dură de inimă într'adevăr mișcătoare, întâiul 
Rege al României, unite și de sine stătă- 
toare, îndeplinește astăzi o sfântă datorie 
către Marele Voevod Ştefan, aducându-i 
prinosul recunoştinței şi veneraţiunei sale 
„nemărginite. 

Facă Cerul ca iubirea sa de Ţară şi de 

neam să ne însuflețească pe toţi în toate 
actele noastre și ca virtuțile lui să strălu- 
cească de-a pururea în ochii urmaşilor Mei 
ca o sfântă pildă de urmat. 

